ועדת החינוך והתרבות, כנסת 15, פרוטוקול מספר 5, 1999-07-28 09:30

זבולון אורלב: אנחנו מתכבדים לפתוח את ישיבת ועדת החינוך והתרבות.

זבולון אורלב: הישיבה היום יותר חגיגית מאשר כרגיל כיוון שיש לנו אורח חשוב ונכבד, שר החינוך והתרבות, יחד עם המנכ"לית של המשרד ואורחים רבים נוספים.

זבולון אורלב: גופים רבים ביקשו להשתתף היום בישיבה ואני אמרתי להם שאנחנו מקדמים אותם בברכה, אבל אנחנו לא בטוחים שאנחנו נאפשר ושהזמן יאפשר לתת לכל אחד לבוא לידי ביטוי, כך שבישיבה זאת הם יהיו בבחינת משקיפים ואנחנו קודם כל נאפשר לאנשים הפעילים במערכת המורים – כמו אירגוני המורים, השלטון המקומי, אירגון הורים ארצי – לבוא יותר לידי ביטוי.

יוסי שריד: תודה לכבוד יושב-ראש הוועדה וחברי זבולון אורלב.

יוסי שריד: אני מודה ליושב-ראש הוועדה והוועדה כולה על כך שזיכתה אותי באפשרות להופיע כאן לפני שהכנסת, כך אני מבין, יוצאת לפגרה, אם כי הבינותי מיושב-ראש הוועדה שהוא מתכוון לכנס ישיבות גם בתקופת הפגרה.

יוסי שריד: תקופת הפגרה מבחינת ועדת החינוך היא דווקא תקופת העבודה כי הכל מכוון לקראת פתיחת שנת הלימודים ויש כמה דברים שצריכים לעשות עד הפתיחה.

יוסי שריד: אם מותר לי לומר בהצהרת כוונות.

יוסי שריד: אני לא ישבתי בכנסת במשך 25 שנה כמעט כדי לא לשתף פעולה באופן מאוד הדוק עם הוועדה.

יוסי שריד: במשך 25 שנה אתה לומד להעריך את התפקיד הפרלמנטרי של ועדות פרלמנטריות.

זבולון אורלב: אם מותר לי, על אותו משקל לומר שלא ישבתי 20 שנה במשרד החינוך כדי לא לשתף פעולה עם המשרד.

יוסי שריד: בזאת נמסרו הודעות הדדיות ששתיהן נרשמות במידה עצומה של קורת רוח וסיפוק.

יוסי שריד: באמת, זה לא עניין של מס שפתיים.

יוסי שריד: אני יודע כמה פעמים הייתי מאוד מאוד מתוסכל כאשר ישבתי בוועדות פרלמנטריות ולא תמיד היה ברור מה מעמד הוועדה, עד כמה משתפים איתה פעולה ועד כמה מחזיקים אותה בתמונה.

יוסי שריד: אני מקווה ששיתוף הפעולה בינינו יהיה יותר הדוק ויותר שוטף.

יוסי שריד: על שולחני, כאשר נכנסתי, נערמו כך וכך בעיות, בעיות שורש ובעיות שוטפות, ותמיד אתה רוצה שלא לעסוק בהכרח דווקא בדברים הדחופים והבוערים ולקבל על עצמך תפקיד של כבאי אש – וזה לא בדיוק התפקיד שהתיימרתי למלא – אבל מה לעשות, יש הרבה שריפות בכל מיני מקומות בארץ, במערכת, ואין לך ברירה אלא לנסות ולכבות אותן ואני מקווה שעד לרגע זה אנחנו משתדלים למלא גם את התפקיד הזה ואולי במידה מסויימת של הצלחה, אבל עדיין יש לנו הרבה עבודה לפנינו.

יוסי שריד: אני רוצה לומר משהו על הממשלה הזאת בהקשר לידיעות המתפרסמות הבוקר על קיצוצים צפויים בתקציב המדינה.

יוסי שריד: כפי שכולכם שמעתם, וזה כבר לא סוד, שיש בכוונת האוצר לקצץ בתקציב הזה השוטף סכום של חמישה מיליארד שקל.

יוסי שריד: קיצוץ של חמישה מיליארד שקל הוא קיצוץ מרחיק לכת וברגע זה אני לא יכול לומר בביטחון האם המאכלת תרצה לקצץ גם בתקציב משרד החינוך והתרבות, שעוד מעט יהיה רק משרד החינוך, אבל יכול להיות שיש כוונה כזו למרות שאני לא לגמרי בטוח כי יש הודעות כאלה ואחרות.

יוסי שריד: הרי יכולתי לשאול – אבל זו שאלה שאני בדרך כלל לא שואל, אם עומדים לקצץ – לא שאלתי ולכן גם לא קיבלתי תשובה.

יוסי שריד: אני לא הולך לקיצוצים בתקציב החינוך כי מערכת החינוך עברה שלושה קיצוצים בזה אחר זה, ולפי התרשמותי היא מקוצצת ומכווצת עד כדי כך לאחר שלושה קיצוצים רצופים נוספים.

יוסי שריד: אולי מישהו אחר יכול, אבל אני לא יכול.

יוסי שריד: יש גם סיבה נוסת.

יוסי שריד: הממשלה הזאת, אולי יותר מכל ממשלה אחרת, העלתה את נושא החינוך על ראש שמחתה אם תרצו, על ראש דאגתה אם תרצו.

יוסי שריד: נושא החינוך הוא במרכז תשומת הלב שלה.

יוסי שריד: כפי ששמתם לב בוודאי בכל הזדמנות, כאשר ראש הממשלה – ואני כבר לא מדבר על שר החינוך – מדבר על משימות הממשלה הזאת לשנים הבאות, הוא מדבר בעצם על שני נושאים ובהדגשה: נושא אחד, נושא השלום, שאני בוודאי מזדהה איתו ואני מניח באותה מידה כמו יושב-ראש הוועדה, והנושא השני זה נושא החינוך.

יוסי שריד: אלה שני הנושאים המרכזיים.

יוסי שריד: מכיוון שהממשלה הזאת, ובעיקר ראש הממשלה ובעיקר שר החינוך, דרשו כל כך נאה את ענין החינוך וקידומו וחיזוקו וטיפוחו, עכשיו לא נותר לנו אלא להיווכח האם הדרשה הנאה היא גם מציאות יותר נאה.

יוסי שריד: מכיוון שפוזרו שטרות, ואין שום ספק שפוזרו שטרות, אנחנו גם יודעים שלא כל השטרות יכוסו, אבל אם חלק ניכר מן השטרות לא יכוסה, אז לא עמדנו בהתחייבויות הציבוריות שלנו וזה בדרך כלל בניגוד להשקפת העולם שלי.

יוסי שריד: אני בדרך כלל עושה מאמץ, לא תמיד אני מצליח, לקיים את מה שאני מתחייב.

יוסי שריד: לכן הקיצוצים, ככל שהם נוגעים במערכת החינוך או במשרד החינוך, הם מחוץ ל תחום.

יוסי שריד: אני כמעט בטוח שהוועדה בוודאי תצטרף לעמדה הזו.

יוסי שריד: אני רוצה לומר יותר מזה.

יוסי שריד: אם בכל זאת רוצים למסור איזה שהוא מסר ייחודי לחברה הישראלית, אז דווקא כאשר מקצצים, יש חשיבות אולי באמירה שאנחנו מקצצים ומקצצים ומקצצים, אולי אין ברירה אלא לקצץ, אבל יש תחום אחד שבו אנחנו לא מקצצים, ואז ההדגשה היא כפולה ומכופלת ויש לה משמעות מיוחדת.

יוסי שריד: כפי שאמר היושב ראש, יש לנו סדר יום עמוס ואני רוצה לפתוח ברשות היושב ראש - והוא הסכים לכך - בתשלומי הורים ויש לי כמה הודעות טובות וכמה אולי לא כל כך טובות.

יוסי שריד: הרי אף אחד מאיתנו לא רוצה שבכלל יהיו תשלומי הורים וכל אחד מאיתנו רוצה להוריד בהדרגה את הנטל עד שנגיע למצב שלא יהיו בו תשלומי הורים לגמרי.

יוסי שריד: אני קיימתי בענין זה כמה וכמה ישיבות, התייעצויות, בין השאר עם ועד ההורים המרכזי, עם שי לחמן, ושי לחמן בוודאי יופתע כאשר הוא יווכח מיד לדעת שמה שנאמר בפגישתנו בארבע עיניים או בשש עיניים ייאמר גם כאן.

יוסי שריד: לא רק ייאמר אלא גם ייעשה.

יוסי שריד: נתחיל בתשלומי חובה.

יוסי שריד: אתם יודעים שבמשרד ישנה קרן מפעל סטיפנדיות.

יוסי שריד: במפעל הזה היו עד היום תשעה מיליון שקלים.

יוסי שריד: המשרד החליט בימים האחרונים להכפיל את התקציב מ-9 מיליון ל-18 מיליון שקלים.

יוסי שריד: ברור שהמלגות האלה לתלמידים הן מלגות שנועדו בראש ובראשונה לתלמידים זקוקים באופן מיוחד, תלמידים נזקקים, עולים חדשים, ואולי הייתי מדגיש דווקא עכשיו את הילדים שהאבטלה של הוריהם פגע בהם באופן מיוחד.

יוסי שריד: אני מניח שאלה הם הציבורים העיקריים.

יוסי שריד: כתוצאה מבקשה של ועד ההורים המרכזי, המשרד גם יגדיל את השתתפות המשרד במפעל השאלת ספרי לימוד בתקציב 2000.

יוסי שריד: אני מניח שרוב החברים כאן מכירים את המפעל זה ונדמה לי שאפילו היו הערות חיוביות בדו"ח מבקרת המדינה - שזה בכלל חזיון נדיר – בזכות המפעל הזה.

יוסי שריד: בישיבה שהיתה לנו אני התחייבתי להכפיל את המפעל.

יוסי שריד: זאת אומרת, אם עד היום, כפי שנמסר לי, המפעל הזה כיסה כאלף בתי ספר, מעתה ואילך על פי ההגדלה היחסית הוא יכסה אלפיים בתי ספר וזו כבר פריסה מאוד מאוד רחבה.

יוסי שריד: אולי בתוך שנה-שנתיים נגיע לפריסה עוד יותר רחבה שהיא בעצם גם הפריסה הסופית.

יוסי שריד: אני רוצה להגיע לנושא חומרים וערכות להוראת הטכנולוגיה.

יוסי שריד: כאן אני מבין שהיה איזה שהוא חוזר של משרד החינוך, החוזר הזה יצא לפני שאני נכנסתי למשרד, אני ביקשתי לבטל אותו ועכשיו אני אומר לכם איפה הענין עומד.

יוסי שריד: אתם יודעים שזה לא חידוש שלנו – כך שאני לא יכול לזקוף את זה לזכותי – שלתלמידי גני ילדים מוקצב סכום של 85 שקלים לכל תלמיד מטעם משרד החינוך, במימון של המשרד, ולכן בעצם לתלמידי גני הילדים אין שום חיוב בתשלומי חובה.

יוסי שריד: החידוש הוא, ואני חושב שזה חידוש מפליג בתנאים התקציביים הנוכחיים, ואני מקווה שהוועדה תרשום את החידוש הזה לפניה בסיפוק, המשרד החליט אתמול-שלשום שכל התשלומים למטרה הזו לתלמידי כיתות א'-ו' בשיעור של 64 שקלים לכל תלמיד, כל התשלומים הללו יבוטלו ויוטלו על משרד החינוך ומשרד החינוך יממן את זה.

שי לחמן: סליחה אדוני השר.

שי לחמן: זו החלטה של ועדת החינוך והתרבות של הכנסת.

יוסי שריד: אני שמח לשמוע אבל יחד עם זאת ועדת החינוך, כמו כל ועדה אחרת בכנסת, אין לה סמכות לעשות את זה שהיא יכולה להביע כוונה.

יוסי שריד: אני מאוד שמח שהוועדה החליטה על זה, אני שמח שאני מצטרף לזה ואני מאשר את זה ואני גם מקצה לזה תקציב.

יוסי שריד: יחד עם זאת, אני רוצה לספר לך ששר אוצר במדינת ישראל, לפני חודשיים-שלושה-ארבעה, במו אוזניי שמעתי, אמר שהממשלה החליטה – לא ועדת החינוך - לפני ארבעה חודשים החלטות מסויימות אבל שר האוצר אמר במו פיו שההחלטות של הממשלה לא מחייבות אותו כי אין לו תקציב.

יוסי שריד: הוא אמר שהממשלה יכולה להחליט מה שהיא רוצה, אבל אם היא מחליטה, היא צריכה לציין את המקור התקציבי.

יוסי שריד: אז הנה, אני מציין.

יוסי שריד: זה אמר שר האוצר לגבי החלטות ממשלה ותיכף תראה מה עלה בגורלן של החלטות ממשלה אחרות, למשל, בענין יום לימודים ארוך.

יוסי שריד: תיכף תראה מה קרה להן ואז תבין שהחלטות זה החלטות, והתחייבות לתקציב זה התחייבות לתקציב.

זבולון אורלב: אני מוכרח להעיר שאתה לא צודק מהבחינה המשפטית.

זבולון אורלב: הוועדה רשאית לאשר או לא לאשר.

זבולון אורלב: הוועדה לא אישרה אגרות לכיתות א'-ו', אבל המשרד החליט לממן במקום האגרות ובהחלט מגיע למשרד קרדיט בענין הזה.

יוסי שריד: אני חושב שזה ניסוח מאוד נכון.

יוסי שריד: מגיע לוועדת החינוך קרדיט וגם קרדיט למשרד החינוך.

יוסי שריד: היתה העלאה שלפי דעת הוועדה כפי שהובאה אתמול היתה מעבר למה שהיה צריך להעלות ואנחנו את המעבר זה הורדנו ואין כבר מעבר.

יוסי שריד: תלמידי בתי ספר לחינוך מיוחד גם כן יש פטור, וזה לא חדש.

יוסי שריד: 64 שקלים לתלמידי כיתות א'-ו', לתלמידי כיתות ז'-ט' 89 שקלים, לתלמידי כיתות י'-י"ב 65 שקלים.

יוסי שריד: לתלמידי יום חינוך ארוך, גם זה נספג על ידי משרד החינוך והתרבות, 64 שקלים לכל תלמיד.

קריאה: יש לכם תקציב לזה?

יוסי שריד: לא.

יוסי שריד: אמרתי, יש בשורות טובות ויש בשורות רעות.

יוסי שריד: על פי מה שאנחנו יודעים לענין תקציבנו הנוכחי ובשנה הבאה, בשלב זה יקבלו תלמידי א'-ו', ואני חושב שזו ממש תמורה מפליגה ומרחיקת לכת.

יוסי שריד: לגבי תלמידי י'-י"ב, אני אבדוק פעם נוספת.

שי לחמן: לגבי כיתה י', יש החלטה קודמת של הוועדה שהאגרה בטלה.

יוסי שריד: אני יודע ואני לא בטוח שאני יכול לעמוד בזה.

שי לחמן: אני לא חושב שהוועדה תסכים להחזיר את האגרה.

יוסי שריד: אני חושב שאם באים בצורה גורפת ואומרים שמעתה ואילך, מגני הילדים – דברים שהיו ודברים חדשים – יש פטור מלא, אני חושב שזה דבר יפה.

יוסי שריד: אם יהיה לנו תקציב, נעשה גם ביתה י'.

יוסי שריד: אם לא יהיה לנו תקציב, אני לא יכול להתחייב עכשיו.

יוסי שריד: אני הרי לא אתחייב למה שאני לא בטוח שאני יכול.

יוסי שריד: כתוב לי כאן ששר החינוך יבטל את ההחלטה הקודמת בנוגע להתייקרויות של חומרי המלאכה, מה שנמסר לכם אתמול, וכי המשרד יספוג את שיעורי ההתייקרויות במעבר משנת הלימודים תשנ"ט לתש"ס.

יוסי שריד: זה גם כן משהו בחיים.

זבולון אורלב: לפיכך בכיתות ז'-ט' זה יהיה 81 שקלים?

יוסי שריד: נכון.

זבולון אורלב: ובכיתות י'-י"ב זה יהיה 65 שקלים.

יוסי שריד: אני סומך עליך אחרי שהורדת את מה שהיה צריך להעלות, זה בסדר.

יאיר סמוכה: בתשנ"ח הסכום היה 83 שקלים, ההורים שילמו 81 שקלים ואנחנו סיבסדנו בשני שקלים.

יאיר סמוכה: לכן את הסיבסוד של 81 אנחנו מוסיפים והמחיר יהיה 83 שקלים.

זבולון אורלב: זה לא מה ששמעתי ממנו.

זבולון אורלב: אני הבנתי שמה שההורים שילמו בתשנ"ט, הם ישלמו גם בתש"ס.

יוסי שריד: לא.

יוסי שריד: לא זה מה שאמרתי.

יוסי שריד: אמרתי שאתם התרשמתם אתמול שההעלאה היתה מעבר ל מה שהיה ראוי להעלות.

יוסי שריד: אז את המעבר הורדתי, אבל יש עדיין העלאה מסויימת שהיא על פי כל הקריטריונים.

יוסי שריד: אני רוצה לעבור לתשלומי רשות.

יוסי שריד: יש כמה וכמה תשלומי רשות אבל בואו נדבר על שני תשלומי הרשות העיקריים – טיולים ומסיבות.

יוסי שריד: קודם כל, אני רוצה להגיד מה השקפת העולם שלי בענין זה, ואחרי השקפת העולם נראה מה אנחנו עושים עם זה.

יוסי שריד: השקפת העולם שלי, אני מניח שהיא דומה מאוד להשקפת העולם שלכם.

יוסי שריד: נתחיל בענין המסיבות.

יוסי שריד: אני חושב שענין המסיבות פרץ בשנים האחרונות בכמה וכמה מקומות, בהרבה מקומות, אולי לא בכל המקומות, פרץ כל גדר.

יוסי שריד: בתי ספר, אני מניח מתוך כוונות טובות, ממש ערכו הפקות גרנדיוזיות שאני הייתי נוכח בכמה מהן והן היו מאוד מאוד נחמדות, אם כי פה ושם יכולות להיות גם הסתייגויות להגדרה הזו.

יוסי שריד: אני לא חושב שזה נחוץ.

יוסי שריד: אני חושב שהמסיבות בבתי הספר צריכות להתקיים בכוחות בית ספריים ולא אגב שכירת שירותים שהם מן הדברים שאין להם שיעור.

יוסי שריד: יש במאי, יש מפיק, יש מדריך מוזיקה, יש מדריך בלט וכו' וכו'.

יוסי שריד: אני זוכר - וזה לא ענין של נוסטלגיה, ואני בכלל אדם שנזהר מאוד מנוסטלגיה כי נוסטלגיה זה ענין רע מאוד להרבה דברים – מסיבות מאוד מאוד נחמדות שנערכו בכוחות של בית הספר ועל ידי עצמם, מורים, תלמידים, ויש גם מורים מקצועיים, ואני זוכר שהמסיבות האלה היו יפות מאוד וראיתי מסיבות כאלה גם לפני כמה שנים ובשנים האחרונות והן היו בסדר גמור, ואולי במובנים מסויימים הן אפילו היו יותר מוצלחות.

יוסי שריד: אשר על כן, משרד החינוך יוציא הנחיה, הוראה לכל בתי הספר שמשרד החינוך לא רוצה לראות מסיבות מן הסוג היותר ראוותני נאמר כך, והוא עומד על כך שהמסיבות בבתי הספר יהיו מסיבות של בית הספר.

יוסי שריד: על כך דיברתי עם שי לחמן.

יוסי שריד: לגבי הטיולים.

יוסי שריד: טיולים זה ענין מאוד פרובלמטי.

יוסי שריד: אנחנו מכירים את זה מהסביבה שלנו כאשר ילדים נוסעים לכל מיני מקומות ותנאי אכסון הם לא תנאי אכסון סבירים לטיול של תלמידים.

יוסי שריד: בכל הכבוד, אני אפילו אולי מניח שהם גורעים קצת מן ההנאה.

יוסי שריד: לכן אנחנו חושבים - זו תפיסת העולם שלנו - שאפשר לטייל גם בטיולים ארוכים.

יוסי שריד: אני מבין שלשר הקודם היתה נטייה לומר שלא יהיו טיולים ארוכים בכלל, אלא יהיה טיול של יום.

יוסי שריד: אני לא חושב שזה נכון, אני חושב שטיולים ארוכים הם טיולים חשובים, טיולים של יומיים-שלושה, ארבעה לפעמים.

יוסי שריד: אנחנו חושבים שבטיולים האלה אפשר להתאכסן במקומות הרבה יותר צנועים ואין בזה כדי לפגום כהוא זה בהנאת הטיול.

יוסי שריד: אני מבין שהפשירו עכשיו גם כל מיני חניונים מיוחדים, אפשר להתאכסן באכסניות נוער, אפשר להתאכסן בבתי ספר שדה, אפשר להתאכסן באולמות התעמלות, אפשר ללכת עם שקי שניה והכל בסדר ואין בזה שום רע.

יוסי שריד: אני חושב שזה אפילו מוסיף לחוויה של הטיול.

יוסי שריד: אני מניח שאתם יודעים - אבל אם אתם לא יודעים, אני מספר לכם - שבימים אלה פועלת ועדה שהתמנתה על ידי מנכ"לית המשרד, שבוודאי היתה לכם כבר הזדמנות לברך אותה, שלומית עמיחי, שהיא ועדה לגיבוש יוזמות ורעיונות להוזלת מחיר טיולי בית הספר.

יוסי שריד: אם תראו את הרכב הוועדה, תראו שאם ההרכב הזה יגיע לכלל הסכמה בינו לבין עצמו, יש להניח שגם אנחנו כולנו נסכים.

יוסי שריד: זו ועדה משותפת שיש בה נציגות לוועד ההורים המרכזי ולגורמים נוספים.

שלומית עמיחי: לדעתי תוך שבועיים אנחנו מסיימים את העבודה.

יוסי שריד: אני מניח שהעבודה מתנהלת ברוח הדברים שנאמרו כאן.

יוסי שריד: לכן צפוי משטר אחר של טיולי בתי ספר כבר בשנה הבאה.

יוסי שריד: אנחנו מאוד מאוד נשתדל לעמוד על זה.

יוסי שריד: תמיד שואלים איך משרד החינוך יכול לאכוף את הדברים האלה, והשאלה הזו אגב יכולה להישאל לגבי הרבה מאוד משרדים באותם התחומים שנתונים לסמכותם.

יוסי שריד: אני לא מניח שאנחנו שולחים מישהו לבית סוהר, אבל אנחנו בהחלט מתכוננים ליצור מצב שבו מנהל בית ספר ומורים שחורגים מן ההנחיות של המשרד בענין זה, ימצאו את עצמם בנסיבות של - אני אגדיר את זה בעדינות - אי נוחות בית ספרית וציבורית.

יוסי שריד: אנחנו מאוד נשתדל להקפיד בענין הזה.

יוסי שריד: לכן, כאשר הוועדה תסיים את עבודתה, יקבעו גם המחירים המומלצים והמירביים לטיולים בשלבי הגיל השונים.

יוסי שריד: אגב, אני הצעתי לחברי בעבודה - אבל אני לא עד כדי כך מומחה אחרי שלושה שבועות - אני לא בטוח שיש מקום למחירים מומלצים ולמחירים מירביים.

יוסי שריד: אם זה מומלץ, יהיה מירבי.

יוסי שריד: אנחנו לא האגודה להגנת הצרכן שנאמר מחיר מומלץ ומחיר מירבי.

יוסי שריד: אם זה מומלץ, סימן שאנחנו חושבים שבמחיר הזה אפשר לעשות את מה שצריך לעשות.

יוסי שריד: אז למה אני צריך גם מומלץ וגם מירבי?

יוסי שריד: אם זה מומלץ, שיהיה גם המירבי, אם זה לא מומלץ, אז שלא יהיה בכלל.

יוסי שריד: זה לגבי תשלומי החובה כאשר המגמה היא ברורה.

יוסי שריד: אני מאוד הייתי רוצה להגיע למצב - אבל אני לא יכול לתת התחייבות חד משמעית בענין זה, נראה עוד מה צפוי לנו בשנה הבאה - שבשנת תשס"א תשלומי החובה יתבטלו כליל והיו כלא היו.

יוסי שריד: זו כוונת המשרד, מדיניות המשרד והדברים שעשינו ברגע זה.

זבולון אורלב: האם מסיבות כיתתיות וחגיגות זה אותו דין כמו מסיבת סיום?

יוסי שריד: כן.

יוסי שריד: זה ענין של קל וחומר.

שמואל אבואב: אני רוצה להסביר את ההשלכות של ההחלטות האלו מבחינת השלטון המקומי.

שמואל אבואב: אם משרד החינוך אכן מתכוון לבטל את א גרות מ-א' עד ו', המשמעות היא שצריך להעביר לרשויות המקומיות 50 מיליון שקלים על מנת שנוכל לבצע את הרכישות של כל הערכות הללו, כדי שניצוק תוכן מעשי לשיעורי המלאכה, המדע והטכנולוגיה, שבלי הכספים האלו בוודאי שיישארו בסדנאות ללא יכולת לממש את התכנית עצמה.

שמואל אבואב: המשמעות השניה של ההחלטה.

שמואל אבואב: הבנתי מדברי השר שמשרד החינוך לא מעלה את התעריף של ההתייקרות באגרות המלאכה והטכנולוגיה אלא מותיר אותם בסכום של 83 שקלים לתלמידי כיתות ז'-ט' ו-60 שקלים לתלמידי י'-י"ב.

יוסי שריד: מעלים, אבל לא בשיעור שהובא לפניכם אתמול בישיבת הוועדה.

שמואל אבואב: אני מבין.

שמואל אבואב: משאירים את זה כמעט בערך של תשנ"ט פחות השני שקלים.

שמואל אבואב: אם רוצים שנמשיך לקיים את האורח המתבקש בשיעורים הללו, צריך להוסיף 6 מיליון שקלים עבור ההתייקרות ברשויות המקומיות.

שמואל אבואב: אני אומר ש-50 מיליון שקל זה עבור שחרור מתשלומי הורים לתלמידי כיתות א' עד ו', זה 6 מיליון שקלים עבור האגרות.

שמואל אבואב: אינני ממליץ לקבל החלטה גורפת לבטל את ההפרדה הקטגורית בין מחיר מומלץ לבין מחיר מירבי, משום שזה משאיר מרחב תמרון לבית הספר באמצעות ועדי ההורים לקבל החלטות, והם סוברנים לקבל החלטות, איזה אופי הם רוצים שיהיה במסיבת ה סיום, בטיול וכו'.

שמואל אבואב: זו קטגוריה שהיא חשובה והיא מאפשרת לנו לקבל החלטות מקומיות בית ספריות ולא בצורה אחידה.

שי לחמן: כיוון שאנחנו בלחץ של זמן, אני אגע רק בנקודה אחת.

שי לחמן: קודם כל, אדוני השר, אני מקדם בברכה כמעט את כל הדברים שאמרת.

שי לחמן: בשיחה שהיתה בינינו אכן הבטחת מספר דברים וכאן התחייבת בפומבי.

שי לחמן: אני מברך על כך ומעריך זאת.

שי לחמן: יש לי תחושה שיש לנו דלת פתוחה ואוזן שומעת במשרד החינוך וזאת לאחר שנים רבות שזה לא בדיוק היה כך, ואני חייב לומר כך.

שי לחמן: תבורך על כך.

שי לחמן: אני אגע בנקודה עקרונית.

שי לחמן: בהיותך איש עקרונות ופרלמנטר ותיק ומכובד, אתה ודאי תבין ללבי.

שי לחמן: אתה גם ציינת בפתח דבריך שאתה רוצה ומעוניין ומתכוון לעבוד בשיתוף פעולה הדוק עם ועדת החינוך של הכנסת.

שי לחמן: תנאי ראשון לכך הוא כמובן כיבוד החלטות ועדת החינוך של הכנסת.

שי לחמן: ועדת החינוך של הכנסת, על פי תיקון לחוק מיוני 1994, היא לבדה רשאית לאשר תשלומי הורים.

שי לחמן: אני מדגיש עוד פעם, היא לבדה רשאית לאשר תשלומי הורים.

שי לחמן: לא משרד החינוך ולא שום גוף אחר.

שי לחמן: כך תמיד זה היה.

שי לחמן: מנכ"ל משרד החינוך דאז, מר שמשון שושני, התחייב במכתב שהיפנה לאברהם בורג, אז יושב ראש ועדת החינוך של הכנסת, ואני מקריא: "במהלך השנים תשנ"ו-תשנ"ח יבוטל בהדרגה תשלום ההורים על חומרי מלאכה ומשחקים ועל חומרים וערכות להוראת הטכנולוגיה ויועבר בהדרגה אף הוא לביצוע לידי המשרד".

שי לחמן: ככל שידיעתי מגעת, אנחנו כבר נמצאים הרחק מתשנ"ח וההתחייבות הזו של משרד החינוך לא בוצעה.

שי לחמן: באה ועדת החינוך של הכנסת, גם היא לא עמדה כל כך בהתחייבות, אבל קבעה שבתוך שלוש שנים התשלום הזה יבוטל.

שי לחמן: בשנה שעברה בוטל שליש.

שי לחמן: כל בתי הספר במסגרת יום חינוך ארוך, החינוך המיוחד, גני חובה, בוטל סעיף חומרי מלאכה.

שי לחמן: השנה התקיים דיון והדיון כולו יוחד לנושא הזה, ואני מדגיש שאני מדבר כאן על ענין עקרוני שלנו לפחות יהיה קשה מאוד לראות כיצד משרד החינוך וועדת החינוך חורגים ממנו.

שי לחמן: אף ועדת החינוך בראשותו של עמנואל זיסמן דנה וקיבלה החלטה מפורשת והיא בידי.

שי לחמן: ההחלטה הזו אף פורסמה בעיתונות, היא פורסמה בין כל ועדי ההורים, אנחנו הודענו על כך, ועדי ההורים יודעים על כך ומתכוננים לכך.

שי לחמן: הוועדה החליטה: "תשלום חומרי המלאכה יבוטלו כיתות א' עד ו' וגם בכיתות י' יבוטל" וזיסמן אף הוסיף בהודעה ש"וועדת החינוך ממשיכה במגמת ביטול תשלומי הורים על ידי ביטול התשלום לחומרי המלאכה בכיתות א'-ו' ובכיתה י' בתש"ס.

שי לחמן: הוועדה חוזרת ומאשררת את החלטתה לפיה עד 1 בספטמבר 2000 יבוטלו כל תשלומי ההורים".

שי לחמן: מר איציק כהן ודוקטור יאיר סמוכה ממשרד החינוך היו שותפים להחלטה הזאת ורובי ריבלין קיבל אישור מהאוצר לענין הזה.

שי לחמן: קשה לי לראות כיצד אתם חוזרים עכשיו מההתחייבות הזאת ואני מבקש שתעמדו בה, גם כיוון שהיא התפרסמה פומבית בין כל ועדי ההורים.

שי לחמן: קשה לי לראות אותנו נותנים יד ואומרים לכל ציבור ההורים במדינה שאכן הודענו, ועדת החינוך אישרה, משרד החינוך הסכים, אבל עכשיו משרד החינוך חוזר בו, בעיקר עכשיו בתחילתו של עידן חדש.

שי לחמן: זה מאוד עקרוני ואני מאוד מבקש שתחזרו ותשקלו זאת.

שי לחמן: אגב, בשלוש-ארבע השנים האחרונות הריטואל חוזר על עצמו, כאשר על פי בקשתנו ועדת החינוך של הכנסת ביטלה חוזרי תשלומים בלתי חוקיים שפורסמו על ידי המשרד והיא שהביאה זאת לדיון ואישור בוועדת החינוך של הכנסת.

שי לחמן: זאת כבר השנה הרביעית שנאלצים לעשות זאת.

שי לחמן: אני חוזר ואומר שהענין העקרוני הזה חייב להישאר בעינו, יבוטל נושא חומרי המלאכה בכיתות י', כאשר בנושאים אחרים נהיה מוכנים לשבת עם אנשי המשרד ולראות כיצד אנחנו יכולים להתפשר.

זבולון אורלב: אני חושב שצריך להעריך החלטה אמיצה של השר לבטל את החוזר.

זבולון אורלב: בדרך כלל משרד מתבצר אחרי חוזר וזה הופך להיות מקודש.

זבולון אורלב: החוזר הזה לא קיים ועכשיו נראה מה קיים.

זבולון אורלב: אני לא מכיר הרבה החלטות כאלה ואני חושב שהחלטה טובה, צריך להוקיר ולהודות.

זבולון אורלב: אני מבין שהצעת המשרד היא שחומרים וערכות מלאכה לכיתות ז'-ט', בשנה שעברה היה תשלום של 81 שקלים להורים והשנה הסכום יהיה 83 שקלים.

זבולון אורלב: אני מציע לחברי הוועדה לאשר את האגרה הזאת.

זבולון אורלב: מי בעד?

זבולון אורלב: מי נגד?

זבולון אורלב: הוחלט לאשר אגרה בסכום של 83 שקלים.

זבולון אורלב: לגבי האגרה של העל יסודי.

זבולון אורלב: אני רוצה לומר לחברי הוועדה שהוועדה הקודמת החליטה שבכיתה י' אין אגרה וכך גם פורסם כפי ששמענו בין ועדי ההורים.

זבולון אורלב: טכנית אני יכול לא להעלות את הנושא להצבעה בכלל ואז אין אגרה, אבל אני מכבד את השר ואני ממליץ בפני השר לא להביא את ההצעה הזאת בפני הוועדה, כי אני אמליץ בפני הוועדה לא לשנות את החלטת הוועדה הקודמת.

יוסי שריד: לא הייתי צריך לבוא ולומר שמ-א' עד י' זה פטור.

יוסי שריד: עשיתי שגיאה.

יוסי שריד: הייתי צריך לבוא עם פחות שנה ולהגיד שכיתה י' - כן.

זבולון אורלב: אני מוכן שיהיה כתוב בפרוטוקול שהמשרד טוען שגם במרץ הוא לא הסכים.

יוסי שריד: יש לי הצעה.

יוסי שריד: מכיוון שרצון טוב, אני מניח שזה דו-צדדי, כי אם זה לא דו-צדדי, רצון טוב הופך להיות לא עלינו לרצון רע.

יוסי שריד: מכיוון שהמשרד בכל זאת בא היום במידה אפילו שונה מכפי שהוא בא אתמול, אז אני מציע, כמו שעושים בין אנשים הגונים, אם אתם מסכימים, שתצביעו על א'-ו' וענין י' ידוע שהוא ענין תלוי ועומד והיום לא נקבל החלטה בענין הזה.

יוסי שריד: אנחנו נבדוק.

יוסי שריד: אני מוכן לתת לכולם, אבל מאיפה אני אקח?

זבולון אורלב: אני מציע לקבל את הצעת השר, על דעת ארגון ההורים הארצי.

זבולון אורלב: אנחנו מחליטים כרגע על אגרות של כיתות י"א, י"ב, כאשר ענין כיתה י' תלוי ועומד, ואנחנו עושים גילוי נאות שבכל רגע ובכל שעה שיבקש שר החינוך והתרבות להעלות את הנושא מחדש על סדר יומה של הוועדה, אני כיושב ראש מבטיח שהנושא הזה יבוא לדיון אמיתי ורציני.

זבולון אורלב: אנחנו מצביעים על אגרות י"א-י"ב לחומרים וערכות להוראת הטכנולוגיה בשיעור של 60 שקלים.

זבולון אורלב: מי בעד?

זבולון אורלב: מי נגד?

זבולון אורלב: הוחלט לאשר אגרה של של ששים שקלים.

זבולון אורלב: את ההחלטה על ענין מסיבות סיום וחגיגות כיתתיות, אני לא מעלה להצבעה ולדיון כי המשרד לא מציע לוועדה שום דבר.

יוסי שריד: אני מציע שכן תאשרו את זה.

יוסי שריד: התשלומים האלה כפי שהם מופיעים כאן, לא רק ש הם רשות אלא הם לא בדיוק התשלומים שמממנים את האמרגנים, הזמרים, הרקדנים והנגנים.

יוסי שריד: המסיבות האלה זה משהו אחר לגמרי.

יוסי שריד: אנחנו הרי לא מעלים בדעתנו שדבר שנמשך עשרות שנים, וכאשר מדובר במסיבה, אז לא יהיה בכלל תשלום למסיבה.

יוסי שריד: אם אנחנו אומרים שאין תשלום למסיבה, אז אין מסיבה.

זבולון אורלב: אתמול אמרנו שני דברים, מבחינת ההורה, אין רשות וחובה.

זבולון אורלב: בלשכה המשפטית יש רשות וחובה, אבל בחיים, כאשר ההורה מקבל לשלם, הוא צריך לשלם אין כאן רשות וחובה ואין לו שום אפשרות להתחמק.

שי לחמן: 25% מהתלמידים לא משלמים.

זבולון אורלב: גם אגרות חובה יש אחוז ניכר שלא משלם.

זבולון אורלב: אני רוצה להבין מה הצעת המשרד.

יוסי שריד: אני מבקש להעיר הערה שתתקבל ברוח טובה.

יוסי שריד: מדובר בתשלומי רשות ולגבי תשלומי רשות הוועדה מתעדכנת אבל מעמדה לענין תשלומי רשות הוא לא כמעמדה לענין תשלומי חובה.

יוסי שריד: אנחנו עוד נלבן פעם את כל ה ענין הזה ואני לא חושב שתהיה בעיה, משום שאם עובדים בדרך של שיתוף פעולה, אני לא חושב שהעניינים הפורמליים טכניים האלה מעלים או מורידים.

יוסי שריד: אם אנחנו אומרים שאין בכלל תשלום למסיבות, זה לידיעת הוועדה.

יוסי שריד: אם אנחנו אומרים שאין תשלומים בכלל למסיבות, אז לא יהיו מסיבות.

יוסי שריד: מה שאנחנו לא רוצים הוא שיהיו אותן המסיבות שהגדרנו אותן כמסיבות גרנדיוזיות.

יוסי שריד: כפי שאני מבין, זה לא יהיה על פי לוח התשלומים הזה.

זבולון אורלב: אני חייב לומר לכבוד השר שדעתו הלא מלומדת של יושב ראש הוועדה היא שונה.

זבולון אורלב: לדעתו אין הבחנה בחוק בין מה שמוכנה על ידי המשרד אגרות רשות ואגרות חובה וכל האגרות טעונות אישור הוועדה.

זבולון אורלב: לצורך כך הגענו להבנה אתמול אנחנו נבקש משני המשפטנים - היועצת המשפטית של המשרד והיועץ המשפטי של הוועדה - שיקיימו ישיבה דחופה בלשכתי ואני אנסה לעשות זאת בתום הישיבה, כדי להגיע להבנה, אבל בין כך ובין כך אנחנו מדברים בנושא הזה.

פולינה שטרן: אני סבורה שההורים רוצים לדעת מה תהיינה העלויות השנתיות.

פולינה שטרן: ההורים לא אוהבים את שיטת הסלאמי - כל פעם עוד הודעה ועוד הודעה.

פולינה שטרן: היות שהמנכ"לית הודיעה שבעוד שבועיים היא תוכל לומר לנו בסבירות די גבוהה מה צריכה להיות עלות הטיולים, אני מציעה שנקיים את הדיון על טיולים ועל מחיר מירבי מקובל באותו מועד, וזה יקרה בעוד שבועיים.

יוסי שריד: אין לי בעיה עם זה.

ענת מאור: לגבי הסוגייה של תשלומי חובה ורשות, כפי שזכור לי כוונת ועדת החינוך היתה שתהיה לנו מעורבות גם בתשלומי חובה וגם בתשלומי רשות.

ענת מאור: אם אפשר לדחות את הדיון בשבועיים, מצויין, אבל אם לא, אני בעד קבלת הצעתו של השר.

ענת מאור: תשלומי הרשות למסיבות הם ברמה הסבירה ולא ברמה הגורפת.

ענת מאור: אם צריך להודיע להורים, צריך להודיע פעם אחת ולא פעמיים.

ענת מאור: לכן, אם אפשר לדחות בשבועיים, מצויין.

עזמי בשארה: אני רוצה להזדהות לגמרי עם דברי השר בנושא המסיבות.

עזמי בשארה: אני חושב שצריך להשאיר חלקה אחת טובה שכוחות השוק לא יחדרו אליה, שהכוחניות לא תחזור אליה, שתאוות הרווח לא תחדור אליה וכו'.

עזמי בשארה: שיהיו מסיבות בית ספריות חינוכיות.

עזמי בשארה: אני לגמרי מזדהה עם דבריו של השר.

עזמי בשארה: טיול זה חלק מתכנית הלימודים וזאת חובה, ועבור ההורה זה כמו תשלום חובה.

עזמי בשארה: הייתי אומר שאם היינו רוצים לדון מדינה מודרנית על מדיניות רווחה בנושא החינוך, היינו מביאים את הכל בחבילה אחת והייתי מוסיף לזה גם את מחיר ספרי הלימוד.

עזמי בשארה: כך הייתי בא בהתחלה לדון בנושא הזה, כאשר הייתי מביא גם את נושא ספרי הלימוד כי ההורה רוצה לדעת הכל.

עזמי בשארה: אני חושב שמקומם של ספרי הלימוד היה צריך להיות בדיון כזה, כי אנחנו צריכים לקבל פרספקטיבה על מה אנחנו מדברים כאשר מדובר על ספטמבר-אוקטובר.

יוסי שריד: אתה איחרת לישיבה.

יוסי שריד: אני מסכים עם דבריך ולכן אני רוצה לומר לך במשפט אחד מה אמרתי בתחילת הישיבה.

יוסי שריד: יש מין שיטה, מערכת, פרוצדורה של מה שנקרא השאלת ספרים, שבמקום שהילדים יקנו את הספרים - אנחנו מכירים את כל הסיפור עם מהדורות חדשות שיוצאות כל שנה - והמפעל הזה במקרה אפילו הצליח.

עזמי בשארה: הוא לא קיים במגזר הערבי.

יוסי שריד: תיכף נדבר על המגזר הערבי.

יוסי שריד: אני כבר אומר לך שעד כה היו אלף בתי ספר בתוך ההסדר הזה.

יוסי שריד: אין לי שמץ של מושג ברגע זה - ואני אבדוק - מה זה כיתה מבחינת מגזר יהודי ומגזר ערבי.

יוסי שריד: אני החלטתי על הכפלת מספר בתי הספר, שזה צעד מרחיק לכת, מאלף לאלפיים.

יוסי שריד: אני יכול להבטיחך נאמנה, ואתה תקבל את הרשימה, שבתוך אלף בתי הספר האלה יהיה שיעור ניכר למדי שלא יקפח את האוכלוסייה הערבית מן הטעם הפשוט שבשנים הבאות במשרד החינוך והתרבות תהיה מדיניות של העדפה מתקנת למגזר הערבי באופן מאוד מאוד ניכר.

יוסי שריד: תיכף תראה איך זה כבר בא לידי ביטוי, וזה אמור גם לגבי השאלת ספרי לימוד.

שמואל הלפרט: זה יהיה גם לגבי מגזרים אחרים שהיו מקופחים?

יוסי שריד: כל מי שהיה מקופח.

יוסי שריד: אני אגיד לך את האני מאמין שלי.

יוסי שריד: עומק הטיפוח כעומק הקיפוח.

שמואל הלפרט: אני רק מקווה שזה ייעשה בצורה אובייקטיבית.

יוסי שריד: אתה מכיר אדם יותר אובייקטיבי ממני?

יוסי שריד: במקרה שלי אתה מתפרץ לדלת פתוחה.

עזמי בשארה: אדוני, בעצם כבר ענית על השאלה השנייה שלי ודיברת על הכפלת מספר הסטיפנדיות.

עזמי בשארה: מה עם החלוקה לפי ישובים?

עזמי בשארה: איך תחלק את ההכפלה הזאת, לפי קריטריון סוציו-אקונומי, לפי איזה קריטריון?

יוסי שריד: רק סוציו-אקונומי.

יוסי שריד: זה מלגות לכל.

יוסי שריד: הכל על פי פרופיל סוציו-אקונומי.

זבולון אורלב: בסופו של ענין האם אתה מציע שנאשר גם את המחיר המירבי או רק את המחיר המומלץ?

יוסי שריד: מכיוון שמסיבות סיום השנה הן בסיום השנה, אפשר לחכות שבועיים.

זבולון אורלב: אני רוצה לשאול את השר האם ההצעה חלה גם על סל תרבות.

יוסי שריד: לפני שאמרתי משהו על מועדף, אמרתי את זה כדי להדגים.

יוסי שריד: אני לא עד כדי כך בקיא ולכן אני מציע שבינתיים נאשר את זה כך ונחכה למסקנות הוועדה בראשות שלומית עמיחי.

זבולון אורלב: ברוח דבריו של השר וברוח שיתוף הפעולה והקשבה הדדית, אנחנו נאשר היום רק את אגרות החובה כפי שאישרנו אתמול.

זבולון אורלב: אתמול אישרנו ביטוח תאונות אישיות בגובה של 72 שקלים לתלמיד וגם אישרנו את שירותי בריאות השן לכיתות א'-ט' במקומות בהם השירות פעיל – לשירות בסיסי 72 שקלים ולשירות מקיף 35 שקלים.

זבולון אורלב: לגבי תשלומי הרשות תקויים עוד ישיבה במשך הפגרה.

דוד עמר: אני מציע ליושב-ראש לקבל החלטה עקרונית להשאר את מערכת הגבייה באמצעות השלטון המקומי כפי שהיא, ואם בעוד שבועיים או חודש ימים הוועדה תחליט להקין או להגדיל, נחזור לכאן.

דוד עמר: אדוני יושב-ראש הוועדה, היה לנו הכבוד לארח בשבוע שעבר את השר במרכז השלטון המקומי ונפגשנו עם פורום עיירות הפיתוח והשכונות.

דוד עמר: היתה אווירה מצויינת וגם שמענו הצהרה שהיא הביאה לנו קצת סיפוק.

דוד עמר: השר אמר שהוא עם הפנים לשכונות, עם הפנים לעיירות ועם הפנים למגזר הערבי.

דוד עמר: צריך ללכת בכיוון הזה ולא כל הזמן לדון בתשלומי ההורים.

דוד עמר: עוד שני שקלים או פחות שני שקלים.

דוד עמר: אני נגד סכום מירבי.

דוד עמר: מה זה נגד סכום מירבי?

דוד עמר: יש לי שמונה שכונות בנשר, יש אחת שהמצב הסוציו-אקונומי שלה הוא גבוה, ויש שכונה שנייה שהיא שכונית שיקום.

דוד עמר: אחר כך יש תחרות, אחר כך יש סטיגמה, כאשר השכונה הזו עושה מסיבה באלף שקל והשכונה השנייה לא עושה בכלל מסיבה או עושה מסיבה בשמונים שקל עם בייגלה ועם וואפל.

פולינה שטרן: למה אתה נגד סכום מירבי?

דוד עמר: אני נגד.

דוד עמר: מירבי יוצר פערים.

זבולון אורלב: בבית ספר אחד שיש יכולת כלכלית דלה, שם גובים את המחיר המומלץ, ולידו יש בית ספר עם הורים בעלי יכולת יותר גבוהה ושם גובים את המחיר המירבי ומקבלים שירותים חינוכיים שונים וברמה שונה, זה יצירת פערים.

זבולון אורלב: לכן צריך להיות מחיר אחיד.

דוד עמר: כשפעם היה מפעל ההזנה אמרו שיבוא לאכול רק מי שהכנסתו היא כזאת וכזאת.

דוד עמר: אמרתי שבנשר לא יקום ולא יהיה כשיבואו וידעו.

דוד עמר: כי מי שבא לאכול במפעל ההזנה, זאת אומרת שהוא עם סטיגמה.

דוד עמר: או שכולם אוכלים או שאף אחד לא אוכל.

יוסי שריד: תשלומי הורים זה נושא מאוד מאוד נכבד, אבל הוא לא משתווה לרמת הרגישות בנושא הבא.

דוד עמר: אני רוצה להתייחס לדברי הפתיחה של השר בנושא קיצוצים.

דוד עמר: אני אומר לשר החינוך שלא יהיה לך כאן סיפור העז.

דוד עמר: אל תרתע.

דוד עמר: מאיימים בקיצוצים ואחר כך ישאירו לך את רמת התקציב.

דוד עמר: יש לך חיילים ואני אומר לך שאנחנו נהיה לך לעזר.

דוד עמר: אנחנו היום בגרעון של 5,2 מיליארד שקלים.

דוד עמר: תילחם עבור תוספת של 5,2 מיליארד שקל לפני שכל מערכת החינוך תתמוטט.

דוד עמר: אני מאמין שנעבור מחבר כנסת אחד לשני ונגייס את רוב חברי הכנסת לטובת החינו כי אין יותר מה לקצץ.

זבולון אורלב: אני מציע שאנחנו לגירסתנו נאשר – לגירסתכם התייעצם איתנו בנושא שאלת ספרי לימוד ואני מציע לחברי הוועדה לאשר גם את האגרה.

זבולון אורלב: כולם מבינים שאנחנו נמצאים בעיצומו של נושא המפעל השאלת ספרים שהוא מפעל מבורך.

זבולון אורלב: מי בעד?

זבולון אורלב: מי נגד?

זבולון אורלב: הוחלט: הסכומים שהוועדה אישרה אגרה בגין השאלת ספרי לימוד, הם: לכיתות א'-ג' – 203 שקלים.

זבולון אורלב: כיתות ד'-ו' – 216 שקלים.

זבולון אורלב: כיתות ז'-ט' – 230 שקלים.

זבולון אורלב: כיתות י'-י"ב' – 260 שקלים.

זבולון אורלב: את כל יתר האגרות נשלים אותן ברגע שהמשרד יודיע לי.

זבולון אורלב: ימים ספורים לאחר שהמשרד יודיע לי שהוא מוכן, אנחנו נכנס ישיבת ועדה.

זבולון אורלב: אני רוצה לומר לשר שאתמול הוועדה ביקשה עוד כמה דברים שקשורים בתלומי הורים וטרם קיבלנו תשובות.

זבולון אורלב: ראינו תקלה גדולה בכך שכל בית ספר או כל רשות מוציאה חוזר משלה להורים, כל אחד בנוסח אחר, וההורים לא מבינים שום דבר.

זבולון אורלב: ביקשנו שיהיה טופס אחיד שהמשרד, בתיאום עם הגורמים האחרים, יכין אותו ויהיה רק חוזר אחד להורים כדוגמתו ושהחוזר הזה יגיע אל ההורים.

יוסי שריד: מצידי זה בסדר גמור.

יוסי שריד: צריך לארגן את זה.

זבולון אורלב: מקובל.

זבולון אורלב: אני רוצה שיירשם שמשרד החינוך והתרבות הסכים לטופס אחיד.

זבולון אורלב: דבר שני שביקשנו הוא שבטופס האחיד גם יהיה מספר טלפון שדרכו ההורים יוכלו לקיים בירורים ולהתלונן על גביות בלתי חוקיות.

יוסי שריד: מספר הטלפון מופיע בספר הטלפונים.

יוסי שריד: אגב, זה מספר הטלפון האישי שלי שכל הורה מצלצל אלי הביתה.

זבולון אורלב: ביקשנו שיינתן פתרון לאותם תלמידים שהוריהם אינם מסוגלים לעמוד בתשלומים ואני מבין שהודעת השר בדבר הכפלת קרן המלגות, מהווה תשובה לאותם תלמידים שלא יוכלו לשלם, ולא יימנעו מאף תלמיד שירותי חינוך בגין חוסר יכולת לשלם.

זבולון אורלב: גם זה נרשם כהחלטה בהסכמה של משרד החינוך והתרבות.

זבולון אורלב: אנחנו גם ביקשנו שיהיה נוהל להסדיר הנחה למשפחה שיש לה מספר תלמידים בבית הספר.

זבולון אורלב: אנחנו מבקשים, אם אפשר, שבאותו טופס יירשם שיבואו בדברים השלטון המקומי עם ארגון ההורים.

קריאה: אנחנו מאמצים את ההנחות של הארנונה ואת תמונת המצב הזו בבתי הספר.

זבולון אורלב: ביקשנו שתהיה אינפורמציה.

זבולון אורלב: כמו-כן ביקשנו שתהיה אינפורמציה לגבי בריאות השן, מה זה שירות בסיסי ומה זה שירות מקיף.

זבולון אורלב: אם הורה משלם, זכותו לדעת על מה הוא משלם.

זבולון אורלב: אנחנו גם ביקשנו, ההורים כך מבקשים, שהכספים הנגבים, תהיה זכות לנציג ועד ההורים לחתום על הוצאה מהחשבון הזה.

זבולון אורלב: שהזכות הזאת תהיה לא רק שמורה למוסד החינוכי.

זבולון אורלב: אנחנו מדברים על כך שתהיה זכות חתימה של נציג ההורים על החשבון שאליו נכנסים כספי ההורים.

זבולון אורלב: העלינו את זה אתמול ולא שמענו שום תגובה.

זבולון אורלב: אני מעלה את זה שוב.

יוסי שריד: צריך לבדוק את זה.

יצחק כהן: בניגוד להנחיות ולהוראות, יש חשבון בנק אחד לבית ספר ולא שניים ולא /לושה חשבונות.

יצחק כהן: אסור לבית ספר לפתוח יותר מאשר חשבון אחד.

יצחק כהן: יש שני בעלי זכות חתימה לבית הספר ולא צריך שיהיה לשלושה או ארבעה.

זבולון אורלב: יש לי הצעה.

זבולון אורלב: הואיל ואנחנו צריכים עדיין לדון, אני מבקש בינתיים מאנשי משרד החינוך והתרבות לזמן אליהם לדיון את מרכז השלטון המקומי ואת ההורים כדי לדון בבקשה הזאת של ההורים ונראה אם יהיה סיכום.

זבולון אורלב: אתה מקבל על עצמך לקיים את הדיון הזה?

יצחק כהן: כן.

זבולון אורלב: נשמע עוד בועיים ונראה מה עלה בדיון הזה.

יוסי שריד: שי לחמן יגיד לך שמה שהוא מבקש, הוא מקבל.

זבולון אורלב: דבר אחרון שאני רוצה לומר לשר.

זבולון אורלב: מכל ההחלטות הקודמות של הוועדה אני למד שבשנת תשס"א לא יהיו אגרות חובה.

זבולון אורלב: אני מבקש שהמשרד ירשום זאת לפניו היום, שלפחות יושב-ראש הוועדה שאני מכיר אותו באופן אישי, ייתכן שהוא ישתמש בסמכותו לא להעלות את הנושא לדיון.

קריאה: זה לא אמור לגבי ביטוח תאונות אישיות.

זבולון אורלב: אני מקבל את ההסתייגות הזאת הנכונה.

זבולון אורלב: פרט לתאונות אישיות שזאת בקשה של ארגון ההורים.

זבולון אורלב: אני מבין גם מכבוד השר שזאת המגמה של המשרד, המשרד יודע על ההבטחות האלה וזאת יכולה להיות בשורה גדולה מאוד של השר ושל הוועדה, שזאת השנה האחרונה שבה אנחנו גובים אגרות חובה לפי גירסתכם בשנת תש"ס ובשנת תשס"א לא יהיו יותר אגרות.

זבולון אורלב: גם זאת תהיה החלטה של הוועדה בהסכמת משרד החינוך והתרבות.

זבולון אורלב: הוועדה רשמה לפניה את הודעת משרד החינוך והתרבות בדבר מימון עלות חומרי מלאכה באמצעות הרשויות המקומיות על פי התעריפים הבאים: חינוך רגיל לתלמידי גני ילדים – 85 שקלים לכל תלמיד.

זבולון אורלב: לתלמידי א-ו' – 64 שקלים לכל תלמיד.

זבולון אורלב: לתלמידים בבתי ספר לחינוך מיוחד, כיתות א'-ו' – 64 שקלים לכל תלמיד.

זבולון אורלב: לכיתות ז'-ט' – 86 שקלים לכל תלמיד.

זבולון אורלב: לכיתות י'-י"ב – 65 שקלים לכל תלמיד.

זבולון אורלב: לתלמידי יום חינוך ארוך, 64 שקלים לכל תלמיד.

זבולון אורלב: תם פרק אגרות ואני מזמין את השר לגשת לפרק של גני ילדים, תוספת לרשימה.

שמואל הלפרט: בישיבה הקודמת של ועדת החינוך והתרבות אושרה רשימה של פטור מתשלום גן חובה לגילאי 3-4.

שמואל הלפרט: אני רוצה רק לומר שהוועדה אישרה את זה ומשרד החינוך מתעלם מזה.

שמואל הלפרט: אני מבקש שהשר יתייחס לנושא הזה.

יוסי שריד: לא רק שלא מתעלם, אלא תיכף תראה איזה שערוריות היו במשך השנה האחרונה.

זבולון אורלב: ועדת החינוך והתרבות אישרה אי שם בחודש מרס רשימה של גני ילדים, רשימת היישובים, והצו נחתם על ידי השר והפרסום ברשומות פורסם.

זבולון אורלב: פנה אלי השר בבקשה להוסיף לרשימה הזאת רשימה נוספת ואני ברצון רב וברוח שיתוף הפעולה נעניתי לבקשתו של השר.

זבולון אורלב: אני מודה לשר ואני מאוד מעריך את החלטתו של השר שלא להביא רשימה של שינויים שכוללת גריעה מהרשימה אלא להביא הצעה שכוללת רק תוספות.

זבולון אורלב: בהחלט אני מאוד מעריך את ההחלטה הזאת.

יוסי שריד: הנושא הזה, אני חייב לתת סקירה קצרה על גלגוליו בשנה האחרונה ואז חבר הכנסת הלפרט אולי גם יבין שההחלטה של ועדת החינוך, שאני מאוד מכבד אותה, בחודש מרס, היתה החלטה שמן הראוי היה לה שלא להתקבל.

יוסי שריד: זו הסיבה שבגינה אני בא לכאן פעם נוספת.

יוסי שריד: ביום הראשון או השני שנכנסתי לתפקידי, הביאו לי רשימה של פטור לגילאי 4-3, גני ילדים.

יוסי שריד: הרשימה הזו שאתם אישרתם, הרשימה המפוארת, היא די קשה להתמצאות, יש שם עשרות ומאות ישובים.

מוחמד ברכה: 198.

יוסי שריד: אני מודה לך.

יוסי שריד: 198 מקומות.

יוסי שריד: אני הסתכלתי ברשימה ובעין בלתי מזויינת שמתי לב לשני דברים: האחד, ישובים שהיו בתוך הפטור הזה בשנה הנוכחית, הוצאו על פי החלטתכם בשנת הלימודים תש"ס.

יוסי שריד: אני בכלל לא ידעתי על הרשימה הזאת.

יוסי שריד: למשל, הוצאו מקומות כמו מגדל העמק, כרמיאל, עכו, נצרת עילית, קרית מלאכי, קרית גת, בית שמש ועפולה.

יוסי שריד: אני חשבתי שזה רעיון תעתועי.

יוסי שריד: קודם כל, רוב המקומות הם מקומות שעל פי כל אמת מידה ציבורית, כלכלית, חברתית סבירה, הם צריכים להיות בפנים ולא בחוץ.

יוסי שריד: איך אנחנו בדיוק נחיל את החוק הזה?

יוסי שריד: כל שנה אנחנו נוסיף, אבל כעבור שנה – מקומות ישתנו, יפשטו צורה וילבשו צורה – מה קרה בדיוק בקרית מלאכי בשנה האחרונה?

יוסי שריד: איזה דברים טובים קרו לקרת מלאכי בשנה האחרונה או לקרית גת או לעכו?

יוסי שריד: מה בדיוק קרה להם?

יוסי שריד: אני רוצה לומר שראיתי את החלטת ועדת החינוך מחודש מרס באי-שביעות רצון גמורה וחריפה.

יוסי שריד: אני לא יכול לבוא למקומות האלה ולהסביר להם למה הם עכשיו צריכים להיות בחוץ.

יוסי שריד: מה זאת אומרת הם יהיו בחוץ.

יוסי שריד: גנים יש, גננות יש, ילדים יש, עכשיו אני מודיע להם שהם בחוץ, אז מה בדיוק יקרה?

יוסי שריד: הגננות הרי לא יפוטרו, הגנים ישארו אבל קרוב לוודאי שייסגרו כי זה בכל זאת מעבר די דרסטי מ-50 שקלים ל-560 שקלים או משהו כזה ואני מדבר במושגים כלליים.

יוסי שריד: אז גם ישלמו לגננות, גם הגן יהיה סגור, גם יהיה תוהו ובוהו במקומות.

יוסי שריד: זה חסר הגיון לחלוטין, אבל מנסיוני הפרלמנטרי הממושך אני יודע שוועדות מקבלות לפעמים החלטות גם שאין בהם הגיון רב.

יוסי שריד: דבר שני.

יוסי שריד: לא תאמינו, באמת דבר מוזר ביותר וחסר תקדים, הסתכלתי ברשימה ולא מצאתי מקומות ערביים.

יוסי שריד: כדי להיות ממש יותר מדוייק, מצאתי ששה מקומות.

יוסי שריד: על פי כל אמת מידה, נדמה לי, אם חברנו מוחמד ברכה אמר שמדובר ב-198 מקומות – אם כי המקומות קצת מבלבלים, כי אתה לא משווה מקום עם שלושים אלף תושבים למקום עם 500 אלף תושבים, אז ההשוואה היא לא בין מספר ישובים למספר ישובים כי אני יכול לקחת ישוב אחד ששקול כנגד כל היישובים האחרים.

יוסי שריד: לקחתי את הרשימה וביקשתי שיביאו לי רשימה אחרת.

יוסי שריד: רשימה אחרת פירושה השארת השמונה מקומות במקומם, שנית, שינוי דרסטי במספר היישובים הערביים.

יוסי שריד: כאן רק מתחיל הסיבוך כי לפני שנה הלכה המדינה, כתוצאה מבג"ץ שהוגש על ידי עמותה של אזרחים ערביים – אדאללה, ועדת המעקב – כאשר הלכה, ובצדק לפי דעתי, לבג"ץ, וקבלה על קיפוח ואז היתה הודעה של המדינה, והמדינה אגב למי שלא זוכר, לפני שנה היתה אותה מדינה, אבל הממשלה לא היתה אותה ממשלה.

יוסי שריד: אני רוצה לספר כאן מה הממשלה של אותה מדינה אמרה בבג"ץ.

יוסי שריד: בבג"ץ היא מסרה הודעה, והרי אין דבר יותר חשוב מאשר הודעה לבג"ץ כי אחר כך החיים מתחילים להסתובב סביב ההודעה לבג"ץ ולא סביב המציאות ולא סביב המצב.

יוסי שריד: אני בוודאי אחד האנשים שמכבד את הבג"ץ יותר מאחרים או לא פחות מאחרים, אם לומר בצניעות.

יוסי שריד: ההודעה היתה שמוציאים את השמונה מהפטור, ושיהיה איזשהו שיפור בענין המגזר הערבי.

יוסי שריד: את השיפור ראינו.

יוסי שריד: כשקילתי את הרשימה הראשונה, ראינו את השיפור.

יוסי שריד: זה לא יצר בעיה, לא התרשמתי שזה בדיוק יוצר את הבעיה העיקרית עכשיו, אבל מכיוון שיש התחייבות בבג"ץ שמוציאים את השמונה ומכיוון – סיבוך על סיבוך על סיבוך – שהשמונה הם כבר לא במפה של סדר עדיפות לאומי של הממשלה הקודמת, כי הממשלה הקודמת כל כך היטיבה עם קרית מלאכי שהיא כבר לא צריכה להיות באזור פיתוח לאומי, אז גם אין עכשיו קריטריון, אני כבר לא יכול להחיל עליה את הצו באופן חוקי.

יוסי שריד: על השמונה מקומות האלה אני לא יכול להחיל את הצו כי אין לי קריטריון, אין לי על מה לסמוך משום שהיא לא באזור עדיפות לאומי.

יוסי שריד: תשאלו למה הממשלה החדשה לא תעבד את מפת אזורי העדיפות שלה, אבל זה לוקח חודשים ארוכים.

יוסי שריד: אני זוכר ב-1992, כאשר הממשלה – שהייתי חבר בה – של רבין נכנסה ועיבדה, זה לקח חצי שנה.

יוסי שריד: זה ענין של מה בכך, לעבד מפה של עדיפות לאומית.

דוד עמר: גם אז היה עיוות.

יוסי שריד: נכון, היה עיוות אבל בכיוונים הנכונים.

יוסי שריד: פירושו של דבר שגם מבחינה משפטית אני כבול ידיים ורגליי ובמשך השבועיים האחרונים משרד החינוך עסק אך ורק בהתרת הפלונטר הזה.

יוסי שריד: לכן הרשימה שאני מביא לכם, אני בטוח שיש בה גם שגירות, יכול להיות שנפל איזה ישוב שצריך להיות.

יוסי שריד: אם מישהו רואה ישוב שאיננו, אם זו היתה טעות, זה יתוקן.

יוסי שריד: אני לא יכול להישבע שברשימה הזאת, שיש בה למעלה מ-250 מקומות, אין בה שגיאות אבל אם יש שגיאות, יתוקנו.

זבולון אורלב: כבוד השר, ברוח שיתוף הפעולה, אני מודה שהסכמתי לדון אף על פי שאין לנו רשימה.

יוסי שריד: מיד יתנו את הרשימה.

יוסי שריד: תיכף תראה למה זה פשוט כי את הרשימה הרי קיבלתם במרץ, זה בכל זאת ה-198 ואני מדבר עכשיו רק על התוספות.

יוסי שריד: תיכף יתנו לכם את הרשימה ותארה שזה פשוט.

יוסי שריד: רצינו להוסיף ישובים ערביים ונשאלה השאלה על פי מה אני אוסיף.

יוסי שריד: אני אשב על מפת הארץ ואני אציין מקומות שיותר חביבים עלי ומקומות שפחות חביבים עלי?

מוחמד ברכה: יש שתי אפשרויות.

יוסי שריד: אנחנו כבר פתרנו את זה.

יוסי שריד: זה לא ענין של שתי אפשרויות.

יוסי שריד: אני שואל שאלה ריטורית.

יוסי שריד: אני בטוח שאתה תסכים גם עם אמת המידה.

יוסי שריד: אמרנו לעצמנו שאנחנו הולכים לאמת המידה האחת והיחידה שאנחנו מכירים ואלה הם נתוני הלשכה המרכזית לסטטיסטיקה, אשכול אחד ואשכול שתיים, שהם האשכולות הכי בעייתיים ואנחנו מצרפים אותם אל הרשימה.

יוסי שריד: להלן רשימת המקומות.

יוסי שריד: זו התוספת ואנחנו מדבירם עכשיו רק על התוספת: בועינה נוג'ידאת, ביר-אל-מכסור, ביתר עילית, בסמת טבעון, ג'דידה-מאהר, ג'סר א-זרקה, דיר חנא, חורה, טמרה, כאבול, כסיפה, כפר כנא, לקייה, מג'ד אל כרום, משהאד, נחף, סח'נין, עילוט, עראבה, ערוער, שגב שלום, שעב, תל שבע.

יוסי שריד: אגב, אני לא נוהג לעשות את זה, אבל מי שיעשה את זה יספור לא רק את מספר המקומות אלא כמה ילדים יקבלו פטור, ואני בטוח שהוא יהיה שבע רצון.

יוסי שריד: באשכול הראשון והשני, על פי מדד אפיון המועצות האזוריות לפי הרמה החברתית כלכלית של האוכלוסייה זה מועצות אזוריות מועצה אזורית נחל שורק ומועצה אזורית שפיר.

יוסי שריד: הכל על פי אמות מידה שיוויוניות ובלי כל אפליה.

זבולון אורלב: לא עומדת הצעה על שינויים ברשימה.

יוסי שריד: יש שינוי קל ברשימה, אבל אין שינוי מהותי ברשימה הישנה.

יוסי שריד: האמינו לי, אני אגיד לכם את הכל, אין לי סודות.

יוסי שריד: אני אדם בלי סודות.

יוסי שריד: אני רוצה להעיר הערה.

יוסי שריד: אני נכנסתי לשנת תקציב שכבר איננה.

יוסי שריד: זה לא התקציב לשנה הבאה.

יוסי שריד: אני נכנסתי לשנת תקציב שכבר איננה.

יוסי שריד: בחודש יולי התקציב כבר איננו.

יוסי שריד: זאת אומרת, אנחנו עובדים עכשיו על שאירי תקציב ולא על תקציב.

יוסי שריד: זאת אומרת, התיקונים האלה הם במסגרת תיקונים של תקציב שכבר הלך.

יוסי שריד: עכשיו אני אתן מושגים כספיים כדי שיידעו במה מדובר כי בכל זאת חשוב לדעת כמה זה עולה.

יוסי שריד: הרשימה המקורית, ערכה התקציבי היה בערך 53 מיליון שקלים.

יוסי שריד: שני האשכולות האלה, כאשר מדובר ביישובים הערביים ועוד פה ושם ישוב יהודי או שניים, לפי הערכות שהיו אצלנו, תלוי במידת המימוש, זה בין 35 ל-40 מיליון שקלים.

יוסי שריד: זאת אומרת, 53 מיליון שקלים וזה 35 עד 40 מיליון שקלים.

יוסי שריד: זה כמעט שווה ערך.

יוסי שריד: מכיוון שהסברתי את הבעיות המשפטיות, אז גם היישובים הערבים וגם שמונת היישובים האלה שדיברנו עליהם קודם ומניתי אותם, שהיו קודם ורצו להוציא אותם, הם לא יוכלו להיות בגלל בעיות משפטיות במסגרת הצו, אבל משד החינוך והתרבות מודיע ברגע זה שמשרד החינוך והתרבות הוא זה שמתקצב את הפטור ליישובים האלה שקראתי ולשמונה היישובים, כאילו הם היו בתוך הצו, בלי שום הבדל.

יוסי שריד: מבחינה משפטית אני לא יכול לעשות את זה עכשיו כי הם לא באזורי עדיפות לאומית, אין לי מפה חדשה, אין שום בסיס משפטי לעשות את זה.

יוסי שריד: זה הכל החלטה של מדיניות.

קריאה: לא הבנתי למה אין בסיס משפטי.

יוסי שריד: אי אפשר להטיל עליהם חובה מן הטעם הפשוט שלא בכל מקום יש תשתית.

יוסי שריד: אם אני הולך לחוק חינוך חובה חינם, אני לא יכול להטיל עליהם מבחינה מעשית.

יוסי שריד: המקומות האלה הם לא במפת העדיפות.

יוסי שריד: אני אומר לך מה אומרים המשפטנים ולא אני.

יוסי שריד: אגב, המשפטנים לא הסכימו גם לזה, ואני לא מאשים אותם.

יוסי שריד: הם מייצגים את הרשימה הקודמת, הם אומרים שהם הודיעו בבג"צ אני מבין אותם, אבל אני באופן ציבורי לא יכול לצאת עם הרשימה הקודמת.

יוסי שריד: הכלל הזה של השמונה מקומות שקראתי והכלל הזה של היישובים הערבים הוא אותו כלל.

יוסי שריד: אני חוזר ואומר כדי שלא תהיה שום אי הבנה בענין הזה, משרד החינוך מממן בדיוק באותם התנאים כאילו חל עליהם הצו, בלי שום שינוי.

יוסי שריד: המקומות האלה, לצורך כל עניין ודבר מבחינתו של היישוב, מבחינתם של ההורים, מבחינתו של הילד, מבחינתו של הגן, כאילו הם בתוך הצו ואין שום הבדל.

קריאה: כמה זה יעלה?

יוסי שריד: השמונה ישובים, זה בערך 21 מיליון שקלים.

יוסי שריד: פירושו של דבר שאנחנו צריכים בערך 50 מיליון שקלים בנוסף ל-53 מיליון שקלים המקוריים.

יוסי שריד: זאת אומרת, בעצם להכפיל את התקציב וזה בתקציב שכבר איננו, בתקציב שכבר הלך.

יוסי שריד: חברות וחברים, עשיתי כמיטב יכולתי.

יוסי שריד: אני חושב שהמשרד כולו עבר על מידותיו.

יוסי שריד: אגב, בתוך שמונת היישובים יש מקום אחד שבלאו הכי הוא בתוך האשכול הראשון – אז אם אתם רוצים זה שמונה, ואם אתם רוצים זה שבעה – זה קרית מלאכי.

יוסי שריד: ברשימת השמונה נמצאים: מגדל העמק, כרמיאל, עכו, נצרת עילית, קרית מלאכי – וקרית מלאכי בלאו הכי באשכול הראשון כך שעליה חל הפטור והצו, לכן אין איתה בעיה, זה כאילו אנחנו לא עשינו טובה לקרית מלאכי משום שהיא בלאו הכי באשכול הראשון והיא בלאו הכי היתה נכללת – קרית גת, בית שמש ועפולה.

יוסי שריד: אמרתי, 21 מיליון שקלים שמונת היישובים, בין 35 ל-40 מיליון שקל למגזר הערבי.

יוסי שריד: זה מה שיכולנו לעשות כמיטב יכולתנו במצב הקיים.

יוסי שריד: הסברתי גם איך המימון יהיה לשמונה וליישובים הערביים.

קריאה: זה לא כולל בנייה.

יוסי שריד: לו הייתי יכול לבנות ב-40 מיליון שקלים, הייתי עושה זאת מזמן.

יוסי שריד: יש מקומות שאנחנו יודעים שבפועל התשתית לא מספקת.

יוסי שריד: אנחנו מעריכים שבשלב הראשון תהיה איזו שהיא תשתית מאולתרת, אבל יחד, בעת ובעונה אחת, מכיוון שכולנו יודעים שלא בונים כיתת גן במשך שלושה שבועות, במקביל יש לנו תכנית שמעדיפה או מרכזת – זה יותר ממעדיפה – את הבנייה העתידית של משרד החינוך והתרבות בראש ובראשונה במקומות האלה, כדי שלא תהיה הפרדה בין מצד אחד הפטור שאנחנו נותנים לבין מצד שני התשתית שאיננה מספקת.

יוסי שריד: לכן תכנית הבנייה שלנו תהיה תכנית בנייה בהתאמה.

יוסי שריד: לאותם המקומות שהחלנו עליהם את הפטור, בין אם צו ובין אם לא בצו, הם יהיו המקומות הראשונים גם לבניית תשתית.

יוסי שריד: עוד הערה אחת מאוד מאוד חשובה, כדי שאני לא אכנס לעימות עם משרד המשפטים, שכפי שאתם יודעים עימותים כאלה יכולים לעכב כל מיני דברים.

יוסי שריד: משרד המשפטים, מכיוון שהמדינה והממשלה מחוייבת להצהרה בבג"צ שהשמונה הם בחוץ - רוצה שאנחנו נאמר ששמונה המקומות שהם בעצם שבעה – כי קרית מלאכי היא באשכול – שברגע זה אנחנו לא יכולים לומר מה יהיה גורלם בעתיד.

יוסי שריד: אגב, זה נכון לגבי ישובים רבים אחרים שאני לא יכול כרגע לומר מה יהיה גורלם בעתיד.

יוסי שריד: אני עכשיו מדבר על שנת תש"ס.

יוסי שריד: הממשלה הקודמת הוציאה אותם, הממשלה הנוכחית הכניסה אותם, זה מה שאני יודע בפועל ואני לא יודע מה יהיה גורלם בעתיד.

יוסי שריד: אני יכול לומר שמבחינתי אני אעשה כל מאמץ כפי שעשיתי השנה כדי שהמקומות הראויים על פי המדד הסוציו-אקונומי יהיו בפנים.

יוסי שריד: כל מי שמגיע לו, יהיה בפנים ואין על זה שום ויכוח.

יוסי שריד: יחד עם זה, משרד המשפטים ביקש ממני לומר שיכול להיות שעל פי הצרכים המתחייבים מהודעת הממשלה לבג"צ, חלק מן המקומות האלה, השמונה, תהיה בהם נסיגה כבר בשנת תש"ס, נסיגה הדרגתית בפטור הכולל.

יוסי שריד: זאת אומרת, אם נניח היה 90%, צריך לרדת במשהו.

יוסי שריד: אני מוסר כאן את ההודעה, אבל על ההודעה אני מוסר לכם הודעה נוספת שהיא שלי.

יוסי שריד: לא מדובר בשום הורדה מבחינתי בעלת משמעות.

יוסי שריד: זאת אומרת, אם הורדה לצורך כאילו קיום התחייבות וכו', אז יהיה לא 90%, יכול להיות שבמקומות מסויימים, אלה עם הפרופיל הסוציו-אקונומי, יהיה משהו פחות.

יוסי שריד: אולי במקום אחד או שניים בלבד, זה לא יהיה פחות מ-80%.

יוסי שריד: זה אני חייב למסור כדי שאחר כך לא י היו טענות.

יוסי שריד: זה לא קשור ליישובים ערביים בכלל.

דורית מורג: אנחנו נמצאים בבג"צ תלוי ועומד לגבי שמונת היישובים.

דורית מורג: כל הודעה שמתקבלת כאן, כמובן תצטרך להיבחן במסגרת הבג"צ.

דורית מורג: לכן לגבי אותם שמונה ישובים שיש למעשה הודעה בבג"צ, הודעה של המדינה בבג"צ שהם יצאו מאזור עדיפות לאומית ולכן אם כל הרצון הטוב אנחנו לא יכולים להחיל, לא יכולים לקבל כרגע איזו החלטה חד משמעית, וכל החלטה לגבי אותם שמונת היישובים תידון ביחד בין השר, בין משרד החינוך לבין משרד המשפטים ותהיה כמובן כפופה לנושא הזה.

זבולון אורלב: אני הבנתי מהשר שכל מה שהשר רוצה להוסיף זה לא במסגרת הצו, זה לא חינוך חובה.

זבולון אורלב: אם כך, לכאורה אתם רק מעדכנים אותנו ומדווחים לנו ואין צורך בכלל בהחלטת הוועדה.

יוסי שריד: הערה מאוד נכונה.

דורית מורג: נכון.

דורית מורג: אני פשוט רוצה שחברי הכנסת יידעו מה מסגרת הדיון.

דורית מורג: זאת מסגרת דיון של הודעת שר שאנחנו מכבדים אותה, אני אישית גם מברך עליה מאוד, והלוואי שתבאנה עוד הודעות רבות כאלה.

דורית מורג: כל שבוע נזמין את השר והוא יודיע איך הוא מרחיב.

יוסי שריד: בזה סיימתי.

יוסי שריד: אין לי יותר תקציב.

זבולון אורלב: הרשימה של שמונת היישובים והיישובים הערביים הם לא בצו.

דורית מורג: אנחנו מדברים על גילאי שלוש-ארבע שמצד אחד יש גם בחוק חובה לילדים אלה לבקר בגנים.

דורית מורג: כאן מדובר ביישובים שיש רצון של המשרד להשקיע כספים על מנת להכשיר אותם בעתיד, אבל עדיין אין אפשרות לחייב את כל ילדי היישובים האלה מיד ממחר בבוקר ל בקר בגנים.

דורית מורג: לכן זו הודעה של המשרד על תוספת תקציבים כדי להכשיר אותם.

דורית מורג: זה עדיין לא החלה של הלימודים עצמם.

זבולון אורלב: גם לגבי היישובים הערבים וגם לגבי שמונת היישובים?

דורית מורג: השמונה הם סיפור אחר.

דורית מורג: השמונה הם בעיה משפטית מסוג אחר.

דורית מורג: שמונת היישובים דורשים התייחסות משפטית מסוג אחר.

דורית מורג: לגבי היישובים שהם באשכולות אחד ושתיים, מבחינת הקריטריונים, אין בעיה משפטית לכאורה.

שמואל הלפרט: אדוני השר, ראשית אני רוצה לברך אותך על תפקידך כשר החינוך ולאחל לך הצלחה.

שמואל הלפרט: בנושא רשימת הפטור.

שמואל הלפרט: אחרי אישור הרשימה המפורסמת לגילאי שלוש-ארבע, אני ביקשתי ממשרד החינוך להוסיף לרשימה ילדי משפחות ברוכות ילדים ואני אסביר מדוע.

שמואל הלפרט: ודאי ידוע לך אדוני השר שהדו"ח השנתי שמתפרסם כל שנה על קו העוני מראה שרוב העוני הוא בקרב משפחות ברוכות ילדים.

שמואל הלפרט: בוודאי ידוע לך גם ש-300 אלף ילדים במדינת ישראל חיים מתחת לקו העוני.

שמואל הלפרט: רוב רובם, אולי 90% , הם בקרב משפחות ברוכות ילדים.

שמואל הלפרט: לפני כשנתיים הגשתי הצעת חוק משפחות ברוכות ילדים כאשר בין היתר ביקשתי מתן פטור לגילאי שלוש-ארבע בקרב משפחות ברוכות ילדים.

שמואל הלפרט: במשפחה ברוכת ילדים הכוונה היא החל מארבעה ילדים ומעלה.

שמואל הלפרט: ההצעה אושרה בקריאה טרומית במליאה, אושרה גם בוועדת העבודה והרווחה, אבל לצערי הרב לא אושרה בקריאה ראשונה במליאה ולכן אני נאלץ עכשיו להתחיל שוב את כל התהליך מתחילתו.

שמואל הלפרט: פניתי למר יצחק כהן בכתב, מיד אחרי אישור הרשימה, וביקשתי ממנו להביא את זה בפני הנהלת המשרד, בשלב הבא מתן פטור לגילאי שלוש-ארבע למשפחות ברוכות ילדים.

שמואל הלפרט: מר יצחק כהן השיב לי שהנהלת המשרד התייחסה בחיוב לבקשתי וכעת אני פונה אליך, אדוני השר, ומבקש.

שמואל הלפרט: אתה הבטחת בתחילת הישיבה שאתה תדאג למקופחים, אני חושב שזה אחד הקיפוחים שמשפחה ברוכת ילדים, משפחה עם 6-7 ילדים שחיה מתחת לקו העוני, לא תוכל ליהנות מפטור מלא בגילאי 3-4.

שמואל הלפרט: ייתכן שהשנה לא תוכל לעשות זאת בגלל אילוצים תקציביים, אבל אני פונה אליך שבעת הכנת התקציב לשנה הבאה תקדיש מחשבה ל נושא הזה.

יוסי שריד: אני אשיב לך מיד במשפט אחד.

יוסי שריד: קודם כל, יש להניח שהיישובים האלה שאנחנו מדבירם עליהם, אם נבדוק נראה שיש התאמה ניכרת בין היישובים האלה, הם לא במקרה באשכול כזה או באשכול אחר, לבין מספר ילדים ממוצע למשפחה, אם אפשר לדבר בשפה כזאת.

דוד עמר: זה על בסיס משפחה או שכונה?

יוסי שריד: לא.

יוסי שריד: אמרתי, לא על בסיס טריטוריאלי.

יוסי שריד: אם זה לא על בסיס טריטוריאלי, זה גם לא שכונה.

שמואל הלפרט: אני רוצה לומר שגם בין היהודים יש הרבה משפחות ברוכות ילדים.

יוסי שריד: כשדיברת קודם, אני ממש לא הבנתי למה אתה מתכוון ולכן אני מודה לך שאתה מסב את תשומת לבי.

עזמי בשארה: אני מצטרף להערתו של חבר הכנסת הלפרט.

עזמי בשארה: נחזור לנושא הזה של הרשימות של הישובים עם הפטור או בלי הפטור, מה שכלול או לא כלול בצו.

עזמי בשארה: לדעתי ההחלטה של השר שריד כל כך מאוחר לפני פתיחת שנת הלימודים, היא הישג גדול במגבלת התקציב שהוא מדבר עליה.

עזמי בשארה: ברור שהושקעה מחשבה רבה בבחירת האשכולות של הלשכה לסטטיסטיקה ולדעתי זאת הצורה האובייקטיבית ביותר לעשות את זה מהר.

עזמי בשארה: במסגרת הזמן שנותר, זו הדרך הטובה לעשות זאת.

עזמי בשארה: אדוני השר, זה בעצם רצון לשנות רשימה שלדעתי – אתה לא חייב להגיד את זה, אני אומר את זה – היתה רשימה פוליטית, מה שהיה, היתה רשימה פוליטית ולא רשימה סוציו-אקונומית.

עזמי בשארה: ישבו כאן חברי ועדת חינוך ושר שמסיבות פוליטיות הקימו רשימה.

עזמי בשארה: ללא שום ספק, זה תיקון גדול.

עזמי בשארה: השאלה היא האם זה עונה על כל הצרכים שעליהם לא ענתה הרשימה ההיא, ולדעתי לא וצריכה להיעשות עוד הרבה עבודה.

עזמי בשארה: אחת הבעיות היא, ואתה בעצמך דיברת עליה, התשתית.

עזמי בשארה: לדעתי חלק מהתקציב הזה ילך לשכירת דירות לגני ילדים.

עזמי בשארה: אני בטוח שבמקומות אשר אין בהם חוק כזה או לא חל עליהם צו כזה עד היום, לא תמצא מבנים שהם מבנים של גני ילדים.

עזמי בשארה: מהידע שלי גם מספר המבנים שניבנו במיוחד במגזר הערבי לגני הילדים, אתה יכול לספור על יד אחת.

עזמי בשארה: כלומר, מבנים שניבנו כדי להיות גני ילדים, אתה לא תמצא שם יצטרכו לשכור מבנים.

עזמי בשארה: לדעתי התכנית הזאת תישאר חסרה אם בשנה הבאה נשב חודש לפני פתיחת שנת הלימודים ונאשר ונמצא שלא ניבנו שם גני ילדים.

עזמי בשארה: לכן אני דורש, אדוני היושב ראש ואדוני השר, כי הגיע הזמן שבכל הנושא הזה של הגיל הרך ובנושא הזה של טרום חובה ייעשה מאמץ במשך השנה מבחינה תקציבית וזה יבוא לידי ביטוי בתקציב דצמבר.

עזמי בשארה: לענין התשתיות, הסמכת גננות ומציאת מבנים, זה חייב להיעשות.

עזמי בשארה: זה מעגל שיחזור על עצמו כל פעם, וכל פעם נחזור לכאן ונראה שכל פעם מתקיים אותו סיפור.

עזמי בשארה: לכן צריכה להיות תכנית שתפרוץ את המעגל הזה שיוצר מחדש את הקיפוח כי הקיפח זו קטגוריה חברתית ולא רק כלכלית.

יוסי שריד: אני מתחייב.

יוסי שריד: יכול להיות שיהיה יותר, אבל אני לא יכול להתחייב.

יוסי שריד: אני מתחייב בשנת התקציב הבאה למינימום של מאה כיתות גן ביישובים האלה.

עזמי בשארה: לא הבנתי את ההערה המשפטית.

עזמי בשארה: אני חושב שלא רציתם להסתבך ולכן התעלמתם מהפלונטר המשפטי, למרות שלדעתי אין שום פלונטר משפטי.

עזמי בשארה: בג"צ עוד לא החליט כלום.

עזמי בשארה: לשם מה אנשים הולכים לבג"צ?

עזמי בשארה: שמונת היישובים והאוכלוסייה הערבית, לשם מה הלכו לבג"צ?

עזמי בשארה: הלכו לבג"צ כדי שהצו ישונה.

עזמי בשארה: אם אתה עכשיו כפשרה משנה את הצו וכולל את היישובים האלה בצו, לא יקרה כלום.

עזמי בשארה: הרי בג"צ אפילו ישמח שאתה עשית פשרה מחוץ לבג"צ.

עזמי בשארה: לכן לדעתי אין שום פלונטר מבחינה משפטית.

יוסי שריד: הסיבוך הוא לא בקשר ליישובים הערביים אלא בקשר ליישובים היהודיים.

יוסי שריד: כתוצאה מזה, מכיוון שגם השמונה האלה, אני לא יכול להחיל עליהם את הצו, מכיוון שאני לא מחיל עליהם את הצו, אני גם לא מחיל עליהם את הצו כדי שלא תהיה סטייה מהבסיס המשפטי.

יוסי שריד: יש פה יועצת משפטית והיא תוכל להסביר.

עזמי בשארה: שמעתי אותה, אבל לא הבנתי אם הצו יחול עכשיו על היישובים הערביים.

עזמי בשארה: אני מבין שהוא לא יחול.

זבולון אורלב: אני גם הבנתי שב-28 ביולי אי אפשר להחליט על החלת לימודי חובה בשורה ארוכה של רשויות כשהמשרד יודע מראש שאין תשתית לקיים את החובה הזאת.

עזמי בשארה: המקומות האלה שהוספו, יש בהם תשתיות?

עזמי בשארה: זה יבוצע?

יוסי שריד: אני לא יכול לתת לך תשובה טובה לענין הזה.

יוסי שריד: אני יכול לומר לך שהמקומות האלה שאושרו כאן במרץ, לפחות ממרץ הם כבר יודעים שהם בתוך הרשימה.

יוסי שריד: החדשים לא יודעים.

יוסי שריד: אתה יודע ראשון והם עוד לא יודעים בכלל.

עזמי בשארה: האם בדקתם לפני שתחליטו עליהם אם יש בהם תשתיות?

יוסי שריד: אני לא יכול לומר לך.

עזמי בשארה: אנחנו יכולים למצוא את עצמנו ב-1 בספטמבר שרצינו, אבל אין תשתיות.

יוסי שריד: אני לא יכול להגיד לך באחריות.

יוסי שריד: כל הרשימות האלה הוכנו ביומיים האחרונים אחרי התחבטויות משפטיות.

זבולון אורלב: אם מותר לי להשתמש בידע האישי.

זבולון אורלב: 100% ברור שזה לא י היה, אבל יהיה תהליך מואץ מאוד.

עזמי בשארה: הם יכולים להתחיל בינואר, אבל שיכינו תשתיות.

זבולון אורלב: יתכן מאוד.

זבולון אורלב: הוועדה צריכה לדעת את האמת.

זבולון אורלב: ב-1 בספטמבר אי אפשר להחיל צו חובה לגילאי שלוש-ארבע ביישובים האלה, כי אין תשתית, ואחרת מישהו כאן עובר על החוק.

זבולון אורלב: לכן אני מבין את המשרד.

יוסי שריד: אמרתי שבמקומות האלה יהיו מינימום מאה כיתות גן.

יוסי שריד: אני התחייבתי.

זבולון אורלב: צר לי להגיד שגם המאה כיתות האלה עדיין לא מאפשרות להחיל חוק חינוך חובה.

יוסי שריד: האפשרות היחידה שלי היתה לא לכלול את היישובים הערביים, וזה היה יותר טוב?

עזמי בשארה: לא.

מוחמד ברכה: אני מברך את השר על הכיוון שהוא הולך בו.

מוחמד ברכה: אני חושב שזה כיוון נכון.

מוחמד ברכה: הרשימה שהיתה לדעתי לא רק שהיא היתה רשימה פוליטית - פוליטית, זה נשמע ביטוי עדין מדי – אלא זו היתה רשימה שנבנתה על אפליה.

מוחמד ברכה: הם הלבישו ליישובים את הגלימה של אזורי עדיפות ואחר כך אמרו שמי שלובש את הגלימה הזאת יכול להיכנס למועדון הזה.

מוחמד ברכה: זאת אומרת, זה מצב פרדוקסלי שלא בנוי לא על קריטריון ולא על הגינות ולא על אובייקטיביות.

מוחמד ברכה: לכן המגמה שהולך בא השר שריד, אני חושב שהיא מגמה נכונה.

מוחמד ברכה: זה שאתה מתבסס על הנושא הסוציו-אקונומי, זה בהחלט הנושא המכריע, אבל אם באמת נלך לכיוון הזה אנחנו צריכים לראות גם את הנתונים לאשורם.

מוחמד ברכה: 40.6% מכלל האוכלוסייה הערבית חיים מתחת לקו העוני לעומת 18.5% מכלל האוכלוסייה היהודית שחיים מתחת לקו העוני.

מוחמד ברכה: יותר מ-50% של הילדים הערבים הם מתחת לקו העוני לעומת רבע של הילדים היהודים שהם מתחת לקו העוני.

מוחמד ברכה: אם נמשיך בנתונים האלה, הייתי אומר שקרוב ל-9% מהילדים הערביים, גילאי 6 עד 15, לא הגיעו בכלל לבית הספר לעומת 3.8% של ילדים יהודים באותה קבוצת גיל שלא הגיעו לבתי הספר.

מוחמד ברכה: לכן, אם יש לנו אפשרות להקים מאה מוסדות כאלה לגיל הרך, לא אספיק לבוא ולהגיד שהאחוז של הערבים צריך להיות כאחוז האוכלוסייה, של כ-20%.

מוחמד ברכה: אני מבין את הנושא של אפליה מתקנת ואני גם מבין את המגבלות התקציביות של התקציב הנוכחי, אבל אני חושב שיש מקום לעשות כאן כמה צעדים במישור המיידי וכמה צעדים שהם לטווח היותר רחוק ושתהיה הצהרה שהיא גם התחייבות.

מוחמד ברכה: לכן אני מציע שגם ברוח בה אתה הסכמת כבר תצא הנחיה מיידית שלפחות במקומות שהוחלט עליהם, בהיעדר תשתית, לשכור מקומות עכשיו והמשרד יממן אותם.

מוחמד ברכה: הנושא השני הוא תכניות שמתאימות למגזר הערבי לגיל שלוש עד חמש.

מוחמד ברכה: בהשוואה לקרוב ל-360 תכניות כאלה שקיימות למגזר היהודי, יש שלוש תכניות שמתאימות למגזר הערבי.

מוחמד ברכה: זה דבר שאי אפשר להשאיר אותו.

מוחמד ברכה: אי אפשר לפתוח חדרים, להביא גננות וכולם יישבו כדי להסתכל על הקירות.

מוחמד ברכה: הנושא של התכנים והתכניות שיתאימו לגילאים האלה, הוא נושא משמעותי, קריטי ומכריע.

מוחמד ברכה: לכן הייתי מציע אדוני השר, שלצד הצעד החשוב שעשית במסגרת המגבלות של השנה הזו, שכבר תהיה הצהרה על מדיניות ולא רק בתקציב לקראת שנת 2000.

מוחמד ברכה: אם מדובר על תכנית חומש, באמת להכריז איך זה יבוא לידי ביטוי בענין סגירת הפערים במסגרת תכנית החומש.

מוחמד ברכה: יכול להיות שאני לא מדייק במושגים, אבל אני מדבר על יישום התכנית הזאת של גילאי טרום חובה.

מוחמד ברכה: צריך שהדברים יבואו לידי ביטוי בצורה מדוייקת בשנים הבאות כדי לסגור בכלל את הפערים.

יוסי שריד: בעוד כמה חודשים, אני לא יודע להגיד בדיוק מתי אני אבוא לוועדה המכובדת הזו ואני אתן מושגים ברורים מה בדעתו או מה מתכנן משרד החינוך לבנות במגזרים השונים בארבע-חמש השנים הבאות.

מוחמד ברכה: אני רוצה להעיר בנושא הבג"צ.

מוחמד ברכה: אני חושב שלבג"צ לא היתה שום מטרה לעכב את יישום התכנית במקומות מסויימים שזקוקים להם, אלא ש זו היתה דרישה כדי להכניס אקט של שיוויון.

מוחמד ברכה: לכן אני מציע גם למשרד שייכנס להידברות עם העותרים.

יוסי שריד: אני כבר בהידברות איתם.

יוסי שריד: כבר נדברנו.

מוחמד ברכה: אני רוצה ללכת צעד אחד יותר קדימה.

מוחמד ברכה: אני מציע ללכת להידברות ושההידברות לא תהיה בנויה על מלת כבוד, עם כל הכבוד למלת הכבוד, אלא שהתכניות שלך במשרד יעוגנו במסגרת של תשובה לבג"צ.

יוסי שריד: הבג"צ הוא בענין מסויים.

מוחמד ברכה: אני מדבר על הענין המסויים.

מוחמד ברכה: לא לשנה הזו אלא בכלל כל שאלת השיוויון.

יוסי שריד: הבג"צ היה בענין המסויים הזה.

יוסי שריד: מכיוון שאני מתכוון לזה, זה קצת מעליב אותי שאתה אומר שאני צריך לתת מסמך של מדיניות.

מוחמד ברכה: אני מדבר על תשובה מוסכמת של שני הצדדים לבג"צ.

יוסי שריד: ברגע שאני בא לבג"צ ואומר שזו הרשימה, הבג"צ שואל מה רוצים.

אורי סביר: ניתן ללמוד הרבה מהדיון שאנחנו מקיימים כאן.

אורי סביר: אני מתרשם שאם מלת המפתח היא בסופו של דבר שיוויון הזדמנויות שמתחיל ממש בגיל הרך ביותר, הטיפול עד היום של המערכת היה כאשר היא מפרידה בין תחומים שונים.

אורי סביר: בדיונים השונים רואים את הצד הפיזי, את הצד הטכני, צד התשתיות ועוד צדדים שונים של ספרי לימוד וכו'.

אורי סביר: ברור לי שברפורמה עמוקה יותר מתוך דברים שאמרת וכמי שמקשיב לך קצת בין השורות וגם קצת מכיר אותך, נראה לי שאחד הדברים הנכונים, לפחות במבט של הכנת מדיניות וכמה צעדים קדימה, וזה לא דבר שניתן לעשות מהיום למחר, להסתכל על הנושא של שיוויון הזדמנויות מהגיל הרך ביותר, כאשר אדם צעיר נולד, אחרי שנתיים-שלוש מוצא את עצמו בגן הוא והיא נמצאים בנקודת זינוק שהיא כמעט בלתי אפשרית כדי להגיע לאיזה שהוא שיוויון.

אורי סביר: לפעמים זה קרב פוליטי של מגזר כזה או אחר.

אורי סביר: השאלה היא אם אפשר להגיע במסגרת תפיסה של שיוויון הזדמנויות, במסגרת תפיסה שהיא חייבת להיות בלתי פוליטית לחלוטין, היא חייבת להיות לא רק סוציו-אקונומית, היא חייבת להיות סוציאלית ותרבותית בכל המובנים של המלה ועם תכני החינוך שבסופו של דבר יוצרים חבילה אחת.

אורי סביר: אני לא יודע אם להגיע לדבר כזה לוקח שנה או שנתיים, אבל ברור לי שהאנרציה תגרום להרבה מאוד שיפורים כאשר האנרציה גורמת כל הזמן לתיקונים על בסיס מבנה שהוא לא בהכרח המבנה הנכון.

אורי סביר: אני אומר את זה באופן מאוד כוללני.

אורי סביר: יש לי דברים מאוד פרטניים לומר, אבל מפאת הבורות אני שומר אותם לעצמי ושם על השולחן נושא הרבה יותר כללי.

חוסניה ג'בארה: רציתי להתייחס לרשימה, כלל היישובים הערבים שחיים במצוקה.

חוסניה ג'בארה: כפי שהציג כאן החברה ברכה, 50% מכלל הילדים הערבים חיים מתחת לקו העוני.

חוסניה ג'בארה: יש לנו בעיה בכל התחומים וזה אומר גם בתחום החינוך וגם בתחומים אחרים שמתקשרים לכפרים הלא מוכרים.

חוסניה ג'בארה: יש בעיה שבכפרים הלא מוכרים – אם זה בדרום ואם זה בצפון - אין כל תשתית וגם אין לגביהם את ההתחייבות ממשרד החינוך לגבי גני הילדים.

חוסניה ג'בארה: אני חושבת שכדאי לבדוק גם את הסוגייה הזאת.

חוסניה ג'בארה: אני לא רואה ברשימה את כל אזור המשולש.

יוסי שריד: זה לא אזורים.

יוסי שריד: זה אשכול סוציו-אקונומי.

יוסי שריד: היישובים שאת מדברת עליהם הם לא באשכול הסוציו-אקונומי.

יוסי שריד: אגב, יותר טיוב שהם לא שם.

יוסי שריד: גם לא צריך להצטער על זה.

זבולון אורלב: אני יכול לומר לך שאנחנו נייחד יותר מאשר דיון אחד בכל מה שקשור לחינוך הערבי.

זבולון אורלב: אנחנו נזמין את השר ונדון בדברים בכובד ראש.

זבולון אורלב: עוד תהיה לך הזדמנות ונוכל לקיים דיון רציני.

שמואל אבואב: עדיין הרשימות המעודכנות לא פורסמו ברשומות באופן סטטוטורי.

שמואל אבואב: אני מדבר על הרשימה העדכנית שמהווה אור ירוק ואסמכתא לרשויות.

זבולון אורלב: הרשימה שאושרה כאן בוועדה במרץ פורסמה ברשומות, למעט היישובים מעבר לקו הירוק ששם צריכים לפרסם צו מושל.

שמואל אבואב: ברור לכולם שלא נוכל ב-1 בספטמבר בחוק חובה.

שמואל אבואב: צריך לשחרר ולהתיר את החובה להפעלת החוק הזה ב-1 בספטמבר.

שמואל אבואב: לא כל היישובים יוכלו לעמוד בזה ואני רוצה להבהיר את זה.

שמואל אבואב: מבדיקה שאנחנו ערכנו אני מודיע שלא כל הרשויות יוכלו לעמוד ב-1 בספטמבר בהפעלת יום לימודים חובה חינם לגילאי שלוש-ארבע.

שמואל אבואב: אנחנו בחודש אוגוסט וזה אומר שיש לנו פחות מחודש ימים להתארגנות וזה כאשר הכל נמסר לנו באיחור.

שמואל אבואב: יש יישובים שהודיעו לי שלא מצאו גננות ואין להם אכסניה נאותה לעשות את זה.

שמואל אבואב: אני מודיע שחלק ניכר מהרשויות המקומיות, בגלל שלא היה להן אור ירוק והן לא ידעו שהן יכולים לפתוח את גני הילדים, עדיין לא הסדירו קבלת גננות, אין להן אכסניה ואין להם עוזרות גננות.

שמואל אבואב: צריך לשחרר אותם מהחובה, כאשר החובה היא ל-1 בספטמבר.

שמואל אבואב: אני רוצה לשאול שאלה.

שמואל אבואב: והיה וישנה רשות, וזה בטוח שינה תופעה כזאת שלא יכולים לפתוח את כל גני הילדים ב-1 בספטמבר, האם ראש הרשות עובר עבירה על החוק?

שמואל אבואב: אני יודע שאי אפשר ל פתוח בכל המקומות, וגם אם יגידו שיש עודף או אין עודף, זוהי תמונת המצב הנכונה.

שמואל אבואב: אני מציע למשרד החינוך להפריד בין התארגנות לתשתיות למיידית לפתיחה ב-1 בספטמבר לבין התארגנות במהלך השנה.

שמואל אבואב: אני מציע ששב-1 בספטמבר, כדי שנוכל לאפשר פתיחה של הגנים לפחות במקומות שפורסמו, יודיעו על שכר דירה באכסניות ארעיות וציוד שצריך להביא.

שמואל אבואב: ב-120 קרוואנים שמשד החינוך מתעתד להכניס, לתת סדר עדיפות לאותם גנים שמוכרחים לפתוח בחוק חובה.

שמואל אבואב: התקציבים שנמסרו כאן הם לא תקציבים לתשתיות, וזה אני אומר לחבר הכנסת עזמי בשארה.

שמואל אבואב: לבנות גן ילדים אחד עולה 400 אלף שקל.

שמואל אבואב: כל התקציב שתוקצב גם בהחלטת ממשלה, גם זה שנמסר פה, הוא לא תקציב לתשתיות.

שמואל אבואב: אם מישהו משלה את עצמו שבתקציב הזה יפתחו גני ילדים ויתנו מענה לאכסניות הקבועות לגני הילדים, זוהי אשליה שלא תיושם הלכה למעשה בתקציב.

מוחמד ברכה: כמה זה עולה?

יוסי שריד: זה ייבדק ותינתן תשובה.

יוסי שריד: אני לא יודע להגיד לך.

יוסי שריד: אני לא מכיר עבודה שנעשתה על זה במשרד ואני לא יכול מהמותן לשלוף משהו שאני לא יודע כמה הוא עולה.

מוחמד ברכה: זה עולה מיליון שקל.

יוסי שריד: מיליון שקל?

יוסי שריד: כבר נתתי לך.

יוסי שריד: אם זה מיליון, נפתרה הבעיה אבל בואו נעשה חשבון אם זה מיליון.

יוסי שריד: אמרתי, אם זה מיליון, נפתרה הבעיה, אבל אני לא יודע אם זה מיליון.

יוסי שריד: אני רוצה לומר עוד משפט אחד בגדר של גילוי נאות וכדאי שתדעו את זה.

יוסי שריד: אני כל יום מגלה דברים חדשים, וכבר דיברנו קודם ביוזמתו של חבר הכנסת הלפרט על ההחלטה המצויינת של הוועדה הקודמת.

זבולון אורלב: אגב, ההחלטה בפעם הקודמת, הדבר הטוב היה שהיא התקבלה פה אחד.

זבולון אורלב: הדבר השני שהיה הוא שזה התקבל פה אחד אבל בהשתתפות יושב ראש הוועדה בלבד.

יוסי שריד: אני רוצה לספר לכם עוד משהו כדי שזה לא יתברר באיזה יום מן הימים ויגידו שלא נמסר גילוי נאות על ידי מי שבאו אחר כך.

יוסי שריד: יום לימודים ארוך, אנחנו נקדיש דיון בוודאי ביוזמתך אדוני היושב ראש, ענין מסובך, שנוי במחלוקת, אבל לא נדבר על זה עכשיו.

יוסי שריד: מה שכן, אני רוצה שתדעו שליום לימודים ארוך הוקצו מאה אלף שעות בשנת הלימודים הקודמת, מתוכן נוצלו בפועל קצת למעלה מחמישים אלף שעות בלבד ליום לימודים ארוך.

יוסי שריד: את השעות האלה מישהו לקח ומי שלקח את זה, זה אנשים שעמדו בראש משרד החינוך בשלוש השנים האחרונות, גם זבולון המר עליו השלום שמאוד כיבדתי אותו, וגם השר שבא אחריו הם פשוט לקחו ורוקנו – ואני אחראי לכל מלה שאני אומר - את השעות ליום לימודים ארוך ובפועל לא היו מאה אלף שעות אלא חמישים אלף שעות.

יוסי שריד: זה לא טוב.

יוסי שריד: מישהו יכול לומר שזה לא טוב, אבל לא נורא.

יוסי שריד: הדבר היותר חמור הוא שהעלימו את זה מידיעת הציבור ועשו מאמצים כדי להעלים את זה.

יוסי שריד: איש בציבור איננו יודע שמחוק שחייב – היתה תקנה תקציבית למאה אלף שעות - בוצעו בפועל רק חמישים אלף שעות.

יוסי שריד: כדי שלא תהיה אי הבנה, במצב שנוצר בחמישים אלף שעות, מי שחושב שאני עכשיו בשנת התקציב הזו יכול לחולל גדולות ונצורות ועכשיו להחזיר את כל הדברים לקדמותם, זה לא כך.

יוסי שריד: אתם ודאי זוכרים שכאשר נכנסתי לפני שלושה שבועות היו חסרות במערכת - בלי קשר עכשיו לענין הזה, כי זה אפילו לא צויין כמחסור – חמישים אלף שעות ועשינו מאמצים גדולים, כל החברים שלי שיושבים כאן יחד איתי עשינו מאמצים גדולים והחזרנו את השעות האלה.

יוסי שריד: יש גבול גם למאמצים שלי.

יוסי שריד: אין לי עכשיו חמישים אלף שעות להחזיר ולכן אני רוצה שמלכתחילה יהיה ידוע שאנחנו נעשה כל מאמץ כדי שבשנה הזאת לא יהיו חמישים אלף שעות אלא יותר, אבל להגיד לכם שהרבה יותר, אני ברגע זה לא יכול להתחייב.

יוסי שריד: ראיתי את זה כחובתי לספר לכם את זה כדי שלא יתברר ביום מן הימים לאחר שהעלימו את זה תקופה ארוכה.

זבולון אורלב: תודה רבה לשר החינוך.

זבולון אורלב: אנחנו מאחלים לך פתיחה חלקה של שנת הלימודים.

זבולון אורלב: המנכ"לית נשארת איתנו.

זבולון אורלב: והוועדה ממשיכה בישיבתה.

זבולון אורלב: כבוד השר, אני ארשה לעצמי לומר לשר ה קודם ולמנכ"ל הקודם את הערותיך כדי שאם הם ירצו להגיב על כך גם בוועדה, יוכלו לעשות זאת.

יוסי שריד: אולי אני טועה ויש מאה אלף שעות.

זבולון אורלב: זאת חובתי.

זבולון אורלב: אני חושב שצריך לומר לאדם שאמרו עליו משהו, יש לו זכות לבוא ולומר את תגובתו.

זבולון אורלב: אני כמובן אישית אינני מכיר את הענין.

יוסי שריד: בסדר גמור.

נבהאן מכאוי: אני נציג של שתיל וכפרים ערבים בנגב.

נבהאן מכאוי: היתה לי שאלה לשר וחבל שהוא כבר עזב.

נבהאן מכאוי: בקשר לנושא של הגיל הרך, אני מברך אותך ואת השר, אבל אני חושב שיש כאן המשך של אפליה שהיתה קיימת קודם לכן.

נבהאן מכאוי: מתוך 10,150 ילדים בגילאי שלוש-ארבע בנגב, סך הכל ששה ישובים חדשים שעכשיו ראינו.

נבהאן מכאוי: נשאר מצב של עוד כ-6,000 ילדים מתוך ה-10,150 ילדים כאשר מ-45 כפרים לא מוכרים אין ולו גם אחד.

נבהאן מכאוי: אני שואל האם רוצים שמחר בג"צ עוד פעם יקבע ויחייב את משרד החינוך לפתוח לפחות גם אחד.

נבהאן מכאוי: לא יכול ל היות שכ-6,000 ילדים ב-45 כפרים לא נמצאים ברשימה ואני שואל למה הם לא ברשימה.

זבולון אורלב: אנשי המשרד ירשמו ולאחר מכן תהיה אפשרות להגיב.

יוסי חץ-אוחנה: אם יש איזו אוכלוסייה בארץ, חוץ מהאוכלוסייה הערבית, שהנתונים הסוציו-אקונומית שלה נתונים החינוכיים הם גרועים, הרי שזוהי האוכלוסייה האתיופית.

יוסי חץ-אוחנה: מי שלא יודע, שפשוט יעיין בדו"ח האחרון של מכון ברוקדייל ויראה ש-62% נמצאים מתחת לקו העוני, יראה שיש מספר עצום של חד הוריות ויוכל להתרשם שהמצב קשה וזאת בנוסף לגזענות שקיימת בחברה הישראלית.

יוסי חץ-אוחנה: אני רוצה לברך על כך שחלק מהיישובים שהשר הקריא, כאלה שהוא החזיר לרשימה, יש בהם ריכוזים של יוצאי אתיופיה כמו קרית גת, כמו קרית מלאכי וזה ממש טוב שהם הוחזרו לרשימה אבל ישנם ישובים ותיקים שלא נמצאים בשום רשימת עדיפות כמו רחובות, חדרה ונתניה שיש בהם ריכוזים גדולים, אבל נפרדים, ממש נפרדים, של אוכלוסיית יוצאי אתיופיה.

יוסי חץ-אוחנה: אתם מוזמנים לבקר במקומות האלה ולראות בתי ספר כמעט על טהרת יוצאי אתיופיה.

יוסי חץ-אוחנה: למשל בהרשמות לכיתה א' בשנה הבאה רואים שהמגמה הזאת ברורה, אבל שם לא מוחל החוק הזה.

יוסי חץ-אוחנה: חשוב באמת ללכת לפי הקריטריונים הסוציו-אקונומיים האלה, ואז לא רק לפי ישוב אלא לפי שכונות מסויימות שנמצאות באמת במצב קשה והאוכלוסייה הזאת מתגוררת בהן.

יוסי חץ-אוחנה: האוכלוסייה הזאת היא בדרך כלל מבקרת באחוזים הרבה יותר נמוכים מהאוכלוסייה הרגילה עד גיל שלוש.

יוסי חץ-אוחנה: כלומר, כבר נוצר איזה שהוא פיגור גדול.

יוסי חץ-אוחנה: מי שירצה, יש לי כאן, ואני שמח לתת לכל חברי הכנסת רישומים מדויקים של כל הנתונים האלה לעומת האוכלוסייה הרגילה.

האלה אספניוף: אני מברכת את המנכ"לית החדשה של המשרד ומאחלת לה הצלחה.

האלה אספניוף: אני רוצה לציין כמה דברים בענין החינוך לגיל הרך.

האלה אספניוף: בעצם ברור שרק 55% מגילאי שלוש, ילדים ערבים, מגיעים לגנים, מה שהיה טרום חובה, לעומת 95% והפער הוא עצום.

האלה אספניוף: לגבי הרשימה הקודמת, אני רוצה לציין שאנחנו אחד העותרים בעצם, אחרי מאמצים שעשינו גם עם ועדת החינוך וגם עם השר הקודם.

האלה אספניוף: לגבי הרשימה הקודמת, אני רוצה לציין גם לפרוטוקול שזו אחת הישיבות הנדירות של הוועדה שאנחנו בתור ועדת מעקב לחינוך ערבי לא הוזמנו להשתתף בה ולא היינו שותפים להחלטה הזו.

האלה אספניוף: אנחנו שמענו לאחר מכן שהוצעה רשימה כזאת ואז כמובן פנינו לוועדה בהסתייגות מהרשימה.

האלה אספניוף: אני מברכת את השר על ההחלטה החדשה ועל התוספת החדשה, למרות שזה עדיין פחות מ-10% וזה עדיין לא פותר את הבעיה.

האלה אספניוף: אני הייתי מציעה למשרד להקים ועדה ספציפית שתבדוק את התשתיות בכפרים האלה, שתבדוק במה אפשר לעזור ואיך אפשר באמת לעזור לכפרים האלה להיערך לקראת ספטמבר.

האלה אספניוף: אני מציעה שתקום ועדה ספציפית שתבקר בשטח ותבדוק את הנושא הזה כדי שבאמת נחיל את הדבר הזה לפחות על היישובים האלה.

האלה אספניוף: כמובן אני מקבלת שהקריטריונים לעתיד יהיו שונים.

האלה אספניוף: בעצם הקריטריונים שהיו – אזורי עדיפות ושיקום שכונות – אלה שני דברים שאנחנו כבר העלינו בבג"צ משנה שעברה כאשר הקריטריון כשלעצמו הוא קריטריון מפלה.

האלה אספניוף: שוב לקחו את החלוקה הזאת לפי הקריטריון המפלה הזה ועשו אפליה על גבי אפליה.

האלה אספניוף: לזה אנחנו כמובן התנגדנו בעבר ואנחנו מקווים – לפי כל מה ששמעתי מכבוד השר – למדיניות חדשה.

זבולון אורלב: כדי לסגור את נושא חינוך חובה ברשויות ולאור ההודעה של ידידי שמואל אבואב מהשלטון המקומי, אני מבקש שהמשפטנים יבהירו את המצב המשפטי.

זבולון אורלב: לאור ההודעה של דוקטור האלה שלא הוזמנה לאיזו שהיא ישיבה בקשר לגני הילדים, כותבת לי מנהלת הוועדה שהיו שתי ישיבות בהן דנה הוועדה באישור רשימת גני הילדים.

זבולון אורלב: הישיבה הראשונה היתה הדיון המהותי ולדיון הזה הוזמנו והשתתפו נציגי ועדת המעקב.

זבולון אורלב: הישיבה השנייה היתה רק אישור ולכן הם לא הוזמנו.

משה בוטון: לפי חוק חינוך חובה, החובה לקיים את החינוך גם בגני הילדים וגם בבתי הספר מוטלת על המדינה ועל הרשות המקומית כאחת.

משה בוטון: זאת אומרת, יש אחריות למדינה ולרשות המקומית לקיים את לימוד החובה וכל ילד שלא יזכה בחינוך חובה יכול כמובן לעתור ולבקש צו נגד המדינה והרשות המקומית לקיים את חובתן.

דורית מורג: אנחנו מדברים כרגע על הצו שפורסם כבר בחודש מרץ.

שמואל אבואב: אבל לא הודיעו באופן רשמי לרשויות ולכן הן לא נערכו.

דורית מורג: היו עיכובים טכניים לגבי פרסום הרשימה אבל זאת רשימה שהיתה.

זבולון אורלב: אנחנו רשות מחוקקת ומפקחת ועלינו לא מקובלת עם כל הידידות ההודעה שלא ניתן לקיים את החוק.

זבולון אורלב: לשם כך יש רשויות, יש את משרד החינוך והתרבות, יש שר שממונה על ביצוע החוק וגם השלטון המקומי, ובחודש הקרוב תעשו את כל הדרוש כדי שהחוק הזה יקויים.

שמואל אבואב: איך נשיג גנים?

שמואל אבואב: איך אפשר בחודש להמציא גנים?

זבולון אורלב: אפשר לשכור מבנים, אפשר לקחת מתנ"סים.

זבולון אורלב: אני אתן לך את כל רשימת הפתרונות שאתה יודע שאני יודע אותם.

זבולון אורלב: יש פתרונות.

זבולון אורלב: מצידי יהיו שתי משמרות.

זבולון אורלב: יש פתרונות לכל דבר.

זבולון אורלב: אני אביא לך את הכל.

זבולון אורלב: יש ספר פתרונות בחדר המנכ"ל ואני יכול להגיד גם באיזה מדף, יש את כל פתרונות החירום.

זבולון אורלב: אפשר לצאת לפתרונות חירום, אבל לא מקובל שרשות שלטונית תשב כאן בוועדה ותכריז שהיא לא תקיים את החוק.

זבולון אורלב: הוועדה לדעתי לא מסוגלת לשמוע כאלה דברים ואנחנו אומרים כאן בצורה ברורה, ובענין הזה לא תהיינה הנחות ולא תהיינה פשרות, החוק הוא חוק וחייבים לקיים אותו.

זבולון אורלב: מבחינת הוועדה, הוועדה קיבלה את ההחלטה בזמן, היא קיבלה אותה בחודש מרץ, ואם היו איזה שהם מחדלים – זה לא ענין של הוועדה – תבוא בדברים עם משרד החינוך.

שמואל אבואב: רק ביולי זה פורסם ברשומות.

זבולון אורלב: יושב נציג שלכם בוועדת החינוך, ידעתם על הצו וידעתם על הרשימה.

זבולון אורלב: הפרסום הוא טכני.

זבולון אורלב: המהות היתה במרץ וזאת הרשימה שגובשה.

זבולון אורלב: אני מציע שתודיע לרשויות.

שמואל אבואב: הודענו להם.

זבולון אורלב: אתה רק עכשיו אומר לי כיושב ראש ועדת החינוך לרשום לעצמי עוד נושא אחד שאני הולך להתלבש עליו כדי לוודא שהחוק באמת מקויים.

שמואל אבואב: אני הכנתי את עצמי לישיבה הזאת ובדקתי בכל הרשויות ואני מביא לך תמונת מצב בה אני מודיע שיש רשויות שהודיעו לי שאין להם מקומות.

זבולון אורלב: אפשר לקבל את הרשימה של הרשויות שהודיעו לך?

שמואל אבואב: כן.

זבולון אורלב: אני מבקש לקבל את הרשימה ואני מבקש לתת את הרשימה למנכ"לית וממנה אני מבקש לנקוט בכל האמצעים.

זבולון אורלב: אני אומר לך שאנחנו כוועדה גם נעקוב וגם ניכנס לאותה רשימה.

זבולון אורלב: לא מקבול הדבר הזה ואנחנו אפילו נאמר להורים, ואני מציע גם לארגון ההורים לעמוד על זכותם על קיום החוק הזה.

זבולון אורלב: עד שסוף סוף יש חוק, צריך לקיים אותו.

זבולון אורלב: אני יודע מידע אישי שאפשר לעשות היערכויות חירום וגם את ה היערכות לא תהיה במאה אחוזים והגן לא יהיה בדיוק תקני.

זבולון אורלב: יסדירו את הדבר הזה, אבל זה חוק ולא עולה על דעתי שמשרד שמלמד לקיום החוק, מחנך לקיום החוק, הוא בעצמו לא יקיים חוק.

זבולון אורלב: הדברים האלה לא עולים על הדעת.

זבולון אורלב: לכן אני מעריך מאוד את צד הזהירות שנקט השר, שלא החיל בצו על היישובים הערביים.

זבולון אורלב: זה צעד אמיץ מאוד כי הוא באמת אומר שאנחנו לא מסוגלים ונהיה כנים עם עצמנו להחיל חובה בכל היישובים בבת אחת.

זבולון אורלב: אני מאוד מעריך כאלה צעדים.

זבולון אורלב: ברגע שפורסם הצו, הוא צריך להתקיים.

קריאה: מה קורה אם הורה מפר חוק?

זבולון אורלב: יש ענישה בחוק.

זבולון אורלב: בחוק יש על ההורה חובה לשלוח את ילדיו לחינוך.

זבולון אורלב: אגב, יש תקדימים ויש משפטים בנושא הזה.

מוחמד כנעאן: אני רוצה לברך את שר החינוך, משרד החינוך, את המנכ"לית ואת הסמנכ"ל על השינוי המהיר שנעשה ברשימת היישובים להחלת חוק חינוך חובה.

מוחמד כנעאן: זה תיקון שמתקן את העוול שהיה בישיבה הקודמת.

מוחמד כנעאן: אדוני היושב ראש, אני מצטרף להערתו של חברי מהנגב ומקווה שגם הערתו תילקח בחשבון לאור המצב הקשה ששורר באזור הנגב.

מוחמד כנעאן: גברתי המנכ"לית, ברשימה הקודמת לפחות לפי מיטב זכרוני העיר אום-אל-פאחם שם נמצאת רק שכונה אחת.

מוחמד כנעאן: אני מבקש ממך שיחול החוק על כל העיר אום-אל-פאחם וזאת לאור מצבה הקשה.

מוחמד כנעאן: אני מבקש באופן מיוחד להחיל את החוק על כל העיר ולא על שכונה אחת בלבד.

מוחמד כנעאן: לגבי רוח האדם בתוך משרד החינוך, כוח אדם מיומן בנושא הגיל הרך, אני מבקש שיוכנס כוח אדם כזה למשרד החינוך כדי שיכין תכניות מתאימות לגיל הרך, במיוחד למגזר הערבי משום שלפי מיטב ידיעתי אין אף עובד כזה במשרד החינוך.

מוחמד כנעאן: על מנת להחיל את חוק חינוך חובה ביישובים הערבים צריך מישהו שיכין תכניות, וכשאני אומר מישהו אני מתכוון לאדם מיומן מהמגזר הערבי.

מוחמד כנעאן: לאור מצבן הקשה של הרשויות המקומיות, אני חושב שיש צורך בנסיבות הקיימות ולאור לחץ הזמן שמשרד החינוך אכן יממן את שכירת המבנים לגני טרום חובה בכל היישובים שיוחלט עליהם.

זבולון אורלב: שר החינוך והתרבות אמר שהוא יבדוק את זה, מהמנגינה ששמעתי ממנו אפילו הבנתי שהוא יבדוק את זה בחיוב.

מוחמד כנעאן: שמעתי את דבריו, אבל אני מבקש את אנשי המשרד שהמשרד אכן יממן בנה הקרובה את שכירת גני הילדים.

מוחמד כנעאן: שמעת יחד איתי שכאשר דובר על תכנית החודש אמר השר שהוא יבוא לוועדה עם תכנית כזאת ואני אכן מקווה שמשרד החינוך אכן יעשה זאת, ואני לא מזלזל בהבטחתו, כי אני יודע שהוא מבטיח ואני מקווה שהוא יקיים.

מוחמד כנעאן: ברשותך הערה אישית גם לגבי אדוני.

מוחמד כנעאן: החברה האלה אספינוף נבחרה על ידי הרשויות המקומיות וכשהיא מוזמנת צריך שתינתן לה הזדמנות שווה.

זבולון אורלב: אתה מציע שתינתן לה רשות הדיבור לפני חברי הכנסת?

מוחמד כנעאן: לא.

זבולון אורלב: האם אדוני מציע לתת לה את רשות הדיבור לפני מרכז שלטון מקומי?

זבולון אורלב: יש סדר.

מוחמד כנעאן: לא אמרתי מתי, אבל שתינתן לה ההזדמנות לומר את דבריה.

זבולון אורלב: נתתי לה, אבל היא רצתה לקבוע מתי היא תדבר והיא לא רצתה שאני אקבע.

מוחמד כנעאן: אני אומר את הדברים בצורה חברית.

דוד עמר: אדוני חבר הכנסת, במרכז השלטון המקומי יש ועדת חינוך, יש דסק חינוך.

דוד עמר: אני חושב שהגברת מוזמנת, ואני כבר מוכן להמליץ לפני המרכז לצרף אותה לוועדת החינוך המקומית ושהיא תעבוד בשיתוף פעולה עם יושב ראש ועדת החינוך.

דוד עמר: לשם מה הפיצול?

זבולון אורלב: ההערה נשמעה.

זבולון אורלב: אני מבקש עכשיו מהמנכ"לית להתייחס לדברי הסיכום שלה ולאחר מכן אנחנו נאמר את הסיכומים שלנו.

זבולון אורלב: אגב, הישיבה שלנו היא ספק חוקית כי אנחנו קיבלנו בעצם רשות לשבת עד השעה 11:00 כי אתם יודעים שכאשר יושבת המליאה, לא מתקיימות ועדות.

זבולון אורלב: קיבלנו היתר מיוחד לכבודה של מערכת החינוך לקיים את הישיבה היום, ואני לכן מבקש להצטמצם.

זבולון אורלב: אני מבקש מהמנכ"לית גם להתייחס לסוגיית החזר השעות.

זבולון אורלב: לשם כך נמצא כאן יושב ראש ארגון המורים העל יסודיים וממלא מקום מזכ"ל הסתדרות המורים, חברים נוספים מארגוני המורים שביקשו, ואני חושב שזה ראוי שנאמר כמה מלים לשאלת החזרי השעות.

קריאה: גם להורים יש חלק בזה.

זבולון אורלב: אני מסכים.

זבולון אורלב: זאת הערה נכונה.

שלומית עמיחי: לנושא הקריטריונים.

שלומית עמיחי: הצהרת השר לגבי התוספת התבססה על פי המדד הסוציו-אקונומי של הלשכה המרכזית לסטטיסטיקה.

שלומית עמיחי: זה מדד מפורסם, ידוע ברבים, הוא לא קומבינציה של מדדים שונים אלא זה המדד הסוציו-אקונומי.

שלומית עמיחי: כללנו בו את אשכול אחד ושתיים.

שלומית עמיחי: הלוואי שיכולנו לכלול גם את אשכול שלוש, ארבע וחמש, אבל מבחינה תקציבית גם כך אני בטוחה שיקשה על כולנו להחליט מה לא לעשות כדי לאפשר לקיים את ההחלטה הזאת.

שלומית עמיחי: אני הרי לא צריכה לגלות סוד שכנראה תוספת תקציבית לענין לא נקבל וההחלטות הן של המשרד.

שלומית עמיחי: לכן כל מי שלא נכלל באשכול הזה, לא נכלל מסיבות שהן לא באשכול אחד ושתיים.

שלומית עמיחי: אני מניחה שאם נמשיך ולכשנמשיך בשיטת התוספות בדרך זו או אחרת, ייכללו גם היישובים הנוספים.

שלומית עמיחי: לכן אני לא יכולה לענות באופן פרטני לגבי ישובי הנגב ואני צריכה לראות באיזה ישובים מדובר, האם הם בכלל לא מופיעים, למה הם לא מופיעים, אבל בעקרון אני אומרת שזה היה הכלל.

שלומית עמיחי: אין לי תשובה לגבי ילדי עולים אתיופים ביישובים מבוססים.

שלומית עמיחי: גם אם הם ילדי עולים ביישובים מבוססים, בעקרון יש הטבה.

שלומית עמיחי: אם ההטבה היא לא מספקת, זה נושא שאנחנו צריכים לדון בו והוא נושא שבהחלט ראוי לחשיבה.

יוסי חץ-אוחנה: יש אתיופים שגרים ביישובים מבוססים, אבל הם גרים בשכונות מצוקה.

יוסי חץ-אוחנה: אם בודקים את זה על סמך ישוב, לא תגיעי לאותם אתיופים.

יוסי חץ-אוחנה: רוב האתיופים שקנו דירות, לפי תכנית המשכנתאות של מדינת ישראל של מדינת ישראל, קנו דירות במרכז הארץ ביישובים שרובם מוגדרים כיישובים מבוססים, אבל הם קנו שם בשכונות המצוקה.

שלומית עמיחי: אני אעלה את הסיווג הזה שאתה נותן בפני יושב ראש הוועדה שדן בנושא הזה ונראה את ה אופציות השונות שניתנות לסיוע.

שלומית עמיחי: לגבי קיום החוק.

שלומית עמיחי: בוודאי אדוני היושב ראש, אנחנו נעשה הכל כדי שהחוק הזה יקויים.

שלומית עמיחי: אנחנו נשב עם שמואל אבואב ועם אנשיו בוועדה המשותפת שמתקיימת לצורך פתיחת שנת הלימודים, נראה את הרשימות, נראה איפה הבעיות, נראה במה אנחנו יכולים לסייע, אבל החוק כמובן חל על כולנו וכוונתנו שאכן יתקיים.

שלומית עמיחי: אום-אל-פאחם, עניתי במסגרת הקריטריונים.

שלומית עמיחי: אני לא יכולה להכניס את אום-אל-פאחם עיר שלמה, ולא להכניס אחרים.

שלומית עמיחי: כמו שהיינו בבג"צ הזה, נהיה בבג"צ אחר.

שלומית עמיחי: אנחנו הולכים לפי הקריטריונים.

שלומית עמיחי: מימון שכירת חדרים לשנה.

שלומית עמיחי: אני בטוחה שכולנו היינו רוצים לאפשר את זה, אבל למיטב ידיעתי אנחנו לא יכולים לאפשר את זה.

שלומית עמיחי: אני שלושה שבועות בתפקיד ואני עוד צריכה לבדוק.

שלומית עמיחי: לדעתי זו משאלה חשובה אבל קשה לביצוע.

שלומית עמיחי: לגבי תכנית חומש במגזר הערבי, כבר דובר כאן על ישיבה שתהיה ביוזמת היושב ראש ואכן כך יהיה.

שלומית עמיחי: לגבי תכניות לימודים מתאימות, אם אתה תיתן דקה-שתיים לדליה לימור, מנהלת האגף לחינוך קדם-יסודי, היא תוכל לומר מה שיש לה לומר בנושא.

דליה לימור: תכניות לימודים לגילאי שלוש וגם לגילאי שנתיים קיימות.

דליה לימור: אנחנו עכשיו בסוף תרגום ל ערבית תכנית לימודים בשם "לשחק וללמוד" לגיל שלוש והיא צריכה בימים הקרובים לצאת לאור.

דליה לימור: אנחנו מבחינת המשרד ערוכים לתכניות לימודים.

דליה לימור: אנחנו לא ערוכים מבחינת הכשרת הגננות, כי אין לנו מספיק מפקחות, כי אין לנו מספיק מדריכות כדי להכשיר את הגננות אבל תכניות לימודים קיימות והתשתית קיימת והיא אפשרית.

דליה לימור: מעבר לכך יש שתי תכניות לימודים שבראשה עומדת חברה מטעם החינוך הערבי לגיל הרך והיא אמונה על תרגום, כתיבה והתאמת תכניות לימודים למגזר הערבי.

שלומית עמיחי: בענין השעות.

שלומית עמיחי: בימים ובלילות האלה אנחנו עוסקים בקריאת המפה של צרכי החזרת השעות על פי הבעיות השונות במחוזות, על פי הצרכים המיוחדים.

שלומית עמיחי: אני אומרת לכל המאוחר עוד שבועיים, אם כי לפי כל הרגשתנו המשותפת, של איציק ושלי, אנחנו נוכל כבר קודם לכן להזרים את השעות למחוזות.

שלומית עמיחי: אני מניחה שתוך מקסימום שבועיים תחזור השלווה והרגיעה למחוזות המשרד, לבתי הספר ולמורים שהודיעו להם על הפסקת עבודה ואולי עקב כך אפשר שישובו לעבודה.

גד דיעי: בדרך כלל פיטורי מורים עקב קיצוצים נעשים על ידי מנכ"ל משרד החינוך ויש לו שליטה על כך.

גד דיעי: ברגע שהוא מקבל את השעות, הוא מבטל את הפיטורים.

גד דיעי: הפעם הפיטורים נעשו על ידי מנהלי המחוזות ויש לי את כל הנתונים על כך.

גד דיעי: אני מקווה שתהיה שליטה על מנהלי המחוזות עם החזר השעות וגם יבוטלו הפיטורים.

רן ארז: הקיצוץ היה קיצוץ גדול.

רן ארז: שמעתי כרגע ממנכ"ל משרד החינוך שאומרת שיחזירו על פי הצרכים ואני חושב שהדבר הזה הוא מאוד מסוכן.

רן ארז: הייתי מבקש לקבל כאן הבהרה.

שלומית עמיחי: אני סידרתי סידור מיוחד שלימיני ישב מנהל אגף כוח אדם בהוראה לשעבר, כך שאם אני אטעה, הוא מיד יתקן אותי.

שלומית עמיחי: לגבי פיטורי המורים שאתה מדבר עליהם, מדובר במורים לא קבועים של המערכת ואלה פיטורי מורים שנעשו על ידי מנהלי המחוזות.

שלומית עמיחי: למיטב ידיעתי לא נעשו פיטורים על ידי המנכ"ל הקודם, לא נעשו פיטורי מורים על ידי בתקופה שאני מכהנת.

שלומית עמיחי: אני אומרת שלא נעשו פיטורי מורים קבועים.

שלומית עמיחי: רן, בפירוש החזרת השעות תיעשה בשיקול.

שלומית עמיחי: אני חושבת שאתה צריך לשמוח על כך, משום שבמחוז שבו יסתבר שמסיבות כלשהן יש יותר בעיות פרופסיונליות, אפשר שהוא יקבל יותר מאשר על פי הפרופורציה המגיעה לו.

שלומית עמיחי: בפירוש אנחנו מפעילים שיקול דעת גם מבחינת תכנים של נושאים מסויימים שאנחנו מחוייבים להם ורוצים להחזירם למערכת, וגם מבחינת מצבת כוח האדם במחוזות והצרכים, כך שזה לא מקרי.

זבולון אורלב: אם מותר לי להציע.

זבולון אורלב: בזמני היה גם פורום הידברות, כלומר, גם בקיצוצים וגם בהחזרות וזה היה מוריד הרבה מאוד חרדות.

זבולון אורלב: אני רק מציע שתשקלי אם כדאי בעוד כשבוע ימים לקרוא להם ולומר עשינו ככה ועשינו ככה, אתם יכולים לחלוק עלינו, אבל תדעו מה עשינו.

שלומית עמיחי: אני מקבלת את ההצעה שלך בעיקר לגבי הקיצוצים, אבל גם לגבי ההחזרה.

זבולון אורלב: אני מציע לך אכן לשמוע אותם.

רן ארז: בכמה שעות בסך הכל מדובר?

שלומית עמיחי: השר הכריז על חמישים אלף שעות.

זבולון אורלב: השר הכריז על חמישים אלף שעות ואני בטוח שגם המנכ"לית שמעה, אדי הרשקוביץ שמע וכולם שמעו.

זבולון אורלב: אני רוצה לסכם את הישיבה.

זבולון אורלב: ביחס לאגרות ותשלומים, אין צורך בהחלטות נוספות כי קיבלנו את כל ההחלטות.

זבולון אורלב: ביחס לתוספת חינוך חינם לגילאי שלוש-ארבע, אני אומר את הסיכום.

זבולון אורלב: הוועדה מברכת את שר החינוך והתרבות על החלטתו להוסיף רשימה שהוקראה על ידו וברשימת היישובים האלה יהיה חינוך חינם לגילאי שלוש-ארבע במתכונת דומה ליישובים שבהם חל הצו.

זבולון אורלב: הדגש הוא שהיישובים האלה לא יכללו במסגרת הצו מסיבות שפירט אותן השר והנפקות היא שבאותם ישובים החינוך הוא לא חובה אלא חינם ובהחלט הוועדה מברכת מאוד על ההחלטה הזאת, שהיא מקדמת את החינוך בגיל הרך והיא ברוח החוק, ואנחנו מקווים שהמשפטנים יוכלו לבנות את המתכונת שתוכל להגן על ההחלטה הזאת.

זבולון אורלב: אני גם באופן אישי רוצה לברך את השר על שנענה לבקשתי ולא הציע לעשות שום שינויים ברשימה הקיימת.

זבולון אורלב: אני חושב שהוועדה צריכה לומר את דברה, שהיא תתנגד בכל התוקף לקיצוץ בתקציב החינוך והיא תיאבק בכל האמצעים העומדים לרשותה כנגד כוונות כאלה.

זבולון אורלב: חשוב להדגיש שקיצוץ כזה איננו עולה כלל ועיקר בקנה אחד עם קווי היסוד של הממשלה והכרזות חוזרות ונישנות של ראש הממשלה שמבטיחים מעמד מועדף למערכת החינוך כשבכמה פעמים כשמוזכרת עדיפות, מוזכרת גם המלה משאבים.

זבולון אורלב: כלומר, ראש הממשלה לא השאיר לדמיון מה פירוש המלה עדיפות אלא גם פירט את הענין הזה.

זבולון אורלב: בשיחת הפתיחה שלי בוועדה אמרתי שמבחינתנו לא יהיו הנחות ולא יהיו פשרות בנושא הזה.

זבולון אורלב: אנחנו גם רושמים לפנינו את הודעתו של המשרד בדבר החזר שעות, אף על פי שלא הובטח לנו שכל שעה שקוצצה תוחזר.

זבולון אורלב: אנחנו מבינים שזאת השאיפה ואם אמנם תיווצר בעיה, אוזנינו תהיה כרויה לארגוני המורים להתייחס לשאלה הזאת עוד לפני פתיחת שנת הלימודים.

זבולון אורלב: אני אומר לארגוני המורים כי תהיה ישיבת ועדה לקראת פתיחת שנת הלימודים עוד לפני פתיחת שנת הלימודים, כך שאם תיווצר בעיה, אוזנינו תהיה כרויה לשמוע.

זבולון אורלב: נושא יום לימודים ארוך שנמצא על סדר היום, בתיאום עם המשנה למנכ"ל המשרד, אנחנו נעבור את הנושא הזה לישיבה שתתקיים בעוד שבועיים ותעסוק בתשלומים, כיוון שהמשרד מעוניין להוסיף שכונות ביישובים קיימים, ישובים שאושרו, ומבינתי רשאי ויבורך אם יוסיף גם ישובים נוספים.

זבולון אורלב: המשרד טרם השלים את ההיערכות שלו ואנחנו בהחלט נהיה קואופרטיבים ונאפשר לו להשלים את ההיערכות ובמועד שנוח לו נביא את הרשימה לדיון.

זבולון אורלב: אני חושב שבסיכום הזה מיצינו פחות או יותר את הישיבה.

זבולון אורלב: אני מודה לחברים.

זבולון אורלב: הישיבה נעולה.